qundao/data-zh-poetry huggingface dataset:
题黎缜之蓼水园二首
作者：欧必元
朝代：明

地胜因人得，园幽为客稀。江泉通曲径，鱼鸟故相依。散帙窥林屋，持竿上钓矶。隔堤闻荡桨，日暮酒船归。未遂郊居乐，先寻水国游。世情非白眼，吾道更沧洲。避滑纡回径，寻源屡借舟。忘机真笑汝，坐数往来鸥。
题黎缜之蓼水园二首·其一
作者：欧必元
朝代：明

地胜因人得，园幽为客稀。江泉通曲径，鱼鸟故相依。散帙窥林屋，持竿上钓矶。隔堤闻荡桨，日暮酒船归。
题黎缜之蓼水园二首·其二
作者：欧必元
朝代：明

未遂郊居乐，先寻水国游。世情非白眼，吾道更沧洲。避滑纡回径，寻源屡借舟。忘机真笑汝，坐数往来鸥。
飞云顶放歌
作者：欧必元
朝代：明

罗山之峰高插天，下围紫翠凌苍烟。蓬莱一峰浮海至，两山相对参差连。飞云绝顶罕人迹，弱水迢迢天路隔。身轻倏忽摩天门，不用侯阳驱电策。我闻此地多瑶宫，楼台颢气乘鸿蒙。遍游别殿七十所，道逢丹女与芝童。我便抠衣向前揖，长跪愿乞丹砂粒。女童相笑不肯言，导我瑶宫左户入。身经贝阙几层城，会见群真宴玉京。群真詈我凡胎重，唐突如何谒太清。我魂惊悸不能语，遍身秖觉汗如雨。中有庞眉一老翁，列在仙曹为桂父。说我原从散圣班，天机漏泄堕尘寰。仙源傥有回头念，玉笈金书可次颁。忽闻此语如痴梦，但记丹经口中诵。顷刻群真罢宴归，觉来云锁深岩洞。乃知仙路元非遥，流水桃花过铁桥。云静天清如此夜，恍惚空中听玉箫。回看下界须臾景，目前山水俱泡影。何以身游天府间，下山明月松风冷。
飞泉洞
作者：欧必元
朝代：明

上方悬瀑布，漱石欸潺潺。潭似沉金锁，猿疑带玉环。薜萝穿象外，钟磬落云间。待月青尊里，泠然忘往还。
饮书云台怀韩寅仲时寅仲已令遂安
作者：欧必元
朝代：明

东篱三径傍城开，十载空悬梦寐来。云本无心疑出岫，游曾有约为登台。诗成郢调惊人句，墨副罗浮校乘才。闻道政成清似水，严陵滩下几潆洄。
饮吴广文先生山庄
作者：欧必元
朝代：明

径昃临欹岸，溪平接远沙。暂停湘水棹，来醉广文家。密竹含枝粉，寒梅满树花。对兹淳朴处，聊共话桑麻。
饮周穆卿草堂同诸从集
作者：欧必元
朝代：明

孤舟江上泊，春事客中催。是日逢君饮，愁怀忽为开。山城微雨过，庭沼逐波回。共对连枝萼，宁辞醉后杯。
饮智上人禅房
作者：欧必元
朝代：明

招携寻胜赏，结侣上方游。玉宇红尘隔，禅心白日幽。乍闻仙梵落，遥望法云浮。悟得无生理，茶瓜为汝留。
饮蒋刺史草堂有赠
作者：欧必元
朝代：明

闻君罢官早，野服称閒身。住傍双峰下，居然五马贫。棋枰常坐隐，文酒解留宾。何似西邻叟，墙东学避人。
饮酒歌赠邝汉熙
作者：欧必元
朝代：明

公子西池脍有鱼，丈夫北海樽不虚。相逢潦倒为君醉，狂来宇宙吾曹在。何处春光不到秋，何物红颜不白头。浊醪一石琴一曲，据梧相对挥珠玉。
饮马长城窟行
作者：欧必元
朝代：明

北风日以骄，野草日以萧。远望长城道，长城不可到。君为天上人，妾若浊水尘。水流去复还，妾岂长红颜。胡马知北风，塞雁知冬雪。欲归天路遥，音书仅不绝。书中何所将，问其还故乡。上言加餐饭，下言增衣裳。长思终无益，行役在战场。
饮黄尊元隐居
作者：欧必元
朝代：明

羊城一别六年曾，尺素难将雁足凭。白发故人今聚首，青山到处喜同登。沿阶过雨滋兰砌，绕屋经时长蔓藤。莫笑盘中饶苜蓿，尊前还送酒如渑。
饮龙太守池亭
作者：欧必元
朝代：明

编园多种竹，十亩素为封。门对郁江水，檐迎白石峰。政成时下凤，客到或登龙。未尽尊前兴，还追霞外踪。
鹤舒台是安期上升处
作者：欧必元
朝代：明

安期九转成，餐霞佩紫玉。飞步凌大空，鸾笙响幽谷。朝披翠羽衣，夕歌白云曲。高台俯清泉，千秋馀踯躅。逍遥物外人，焉为尘鞅束。愿附骖螭驾，随君剖腩鹿。
黄伯石隐园同关伯玉冯稚谟叔侄傅贞甫及吾家诸从宴集得南字
作者：欧必元
朝代：明

沿溪千尺树毵毵，结胜为园乐事耽。但得风流常载酒，不妨泉石佐清谈。当年社伴俱浮梗，一日词人尽盍簪。笑杀子山愁欲赋，谩劳萧瑟怨江南。
黄元卿过访村居二首
作者：欧必元
朝代：明

为农传世业，颇似鹿门居。近市能沽酒，临溪易得鱼。经年无过客，今日始停车。不厌幽栖简，墙阴待著书。喜得中宵饮，因闻鸡犬喧。烟萝三亩宅，水竹数家村。剪烛供吟兴，烹茶续话言。未能留信宿，安敢望平原。
黄元卿过访村居二首·其一
作者：欧必元
朝代：明

为农传世业，颇似鹿门居。近市能沽酒，临溪易得鱼。经年无过客，今日始停车。不厌幽栖简，墙阴待著书。
黄元卿过访村居二首·其二
作者：欧必元
朝代：明

喜得中宵饮，因闻鸡犬喧。烟萝三亩宅，水竹数家村。剪烛供吟兴，烹茶续话言。未能留信宿，安敢望平原。
黄昆父携具邀同黎缜之邓伯乔黄元生梁羲年李伯襄李仲伟李良父黄元礼李珏仲龙池社集分赋体得五言古韵得一先
作者：欧必元
朝代：明

素秋严气发，云林澹寒烟。凉风起木末，景色呈清鲜。旭日照高岑，方舟溯重渊。晤言二三子，夙昔相周旋。招我嘉树荫，濯我清泠泉。白露湛绿醑，脩条杂鸣蝉。兴至且尽欢，酬唱共缠绵。玄言恣幽赏，形骸递相捐。沉酣忘日夕，秋月临溪沿。佳会难与酬，薄言聊用宣。
黄野人庐
作者：欧必元
朝代：明

岩空小有天，径僻锁岚烟。不见溪边草，那寻洞里仙。白云迷去路，青涧出流泉。欲和梅花句，劳君竟一篇。
黎缜之过饮澹圃
作者：欧必元
朝代：明

开门邀上客，把臂入长林。不有求羊辈，安知嵇阮心。地幽尘渐远，竹密径疑深。况共一尊酒，翛然洽素襟。
北行夜次桐村
作者：欧日章
朝代：明

碧波千顷静，夜月一湾新。远岫云封树，前村犬吠人。百年江海梦，万里雪霜身。微禄乘亲在，宁辞道路频。
舟次小水夜雨
作者：欧日章
朝代：明

数日孤舟去复还，夜来风雨泊江湾。风鸣古树涛声急，雨长新荷草色殷。文字雕虫聊永日，功名野马任循环。独怜身世飘零苦，几度推篷望故山。
东林寺
作者：欧璞持
朝代：明

石桥路转虎溪流，古寺江天物外幽。清梵每传云壑响，长林不锁篆烟浮。白莲香断陶潜社，明月寒生庾公楼。邀瀑扪萝无已日，僧归岳顶问重游。
寄张玉笥开府
作者：欧璞持
朝代：明

襟带江湖天下雄，几秋为镇帝王宫。掖垣霜简飞初日，戎幕彫戈静远风。着膝馀欢仍綵服，中心殊锡有彤弓。报韩早奉心肝在，争暏留侯辅汉功。
社集喜何子观诸子至
作者：欧璞持
朝代：明

闻声遥不费相思，草次俄逢六日期。乡国愁缘烽火隔，舟车情为水云移。鸟因花信开偏好，魔入诗脾懒莫支。社事可容秋再问，未须归棹各天涯。
筠园
作者：欧璞持
朝代：明

扫石披衣爱绿阴，独期嵇阮得相寻。挹来霜露新秋气，题就琅玕大雅音。覆径花因风冷煖，临池鱼共影浮沉。不知人世推高节，箨落长虚片片心。
送春次和胡豹生
作者：欧璞持
朝代：明

寒煖春风曾已转，朝昏春梦若为寻。草萦有伴游堤屐，雨润无弦挂壁琴。飘尽花心存别恨，留将莺语急知音。便从永日朱明令，逸老长依绿树阴。
寄壶公兄
作者：欧芬
朝代：明

清溪南望海云东，春暮分携又朔风。草带霜华淹客路，梅看琼蕊梦仙宫。烽烟两地知无恙，雨雪孤尊久未同。昨日缄题劳念我，鹤峰霞影入行中。
挽黄象坤
作者：欧芬
朝代：明

客星一夜失江津，无复溪头理钓纶。抱璧向惭频献楚，寻源今似永逃秦。丹青业在堪垂世，白玉楼成易促人。社里姻盟皆可恋，未听邻笛已沾巾。
春郊
作者：欧芬
朝代：明

东皋青接陇，南亩绿连云。万井桑麻合，千村桃李分。岁时寒食暮，风雨夕阳曛。野馆青帘出，江亭玉笛闻。王孙芳草路，游女石榴裙。何处城隅曲，提筐遇使君。
望飞来寺
作者：欧芬
朝代：明

一望知难尽，扁舟溯峡来。碧幢双径隐，绀殿半云开。梵语乘风过，香烟到树回。高峰如可至，何日正登台。
泊扬州忆先虞
作者：欧芬
朝代：明

扁舟归驻广陵城，回首遥空隔汉京。地控淮徐漕路转，天连吴越海云平。高天夜月仍闻笛，琼观春风但记名。最忆往年家水部，官梅重有古人情。
过富阳忆何明府
作者：欧芬
朝代：明

布帆淩晓发钱塘，趁得严风到富阳。山势逶迤将入汉，江流曲折始通杭。难忘问字扬雄宅，尚忆鸣琴单父堂。半枕梦魂犹不定，泪痕零落鬓丝傍。
送壶公兄之循州
作者：欧芬
朝代：明

垂杨芳草竞菁葱，溪阁离尊日照红。人向侯蠃虚左席，客从鲍靓挹仙风。乘潮怅望随飞鹢，访胜如何托画熊。翘首层峦三百六，相思多在铁桥东。
前题
作者：欧莒
朝代：明

浮云渐远净河山，白社追欢恣往还。既可掀髯谈世外，不妨把臂傲林间。贻将兰茝薰衿佩，拂却尘埃驻镜颜。文藻有灵邀此日，从容吟就大巫删。
题梅
作者：欧阳初
朝代：明

炎方无雪伴清癯，依旧心肠铁石如。何处相思最愁绝，罗浮月晓梦回初。
七夕感怀
作者：欧阳建
朝代：明

卧病忽惊秋，剖瓜满彩楼。有怀情不寐，新月曲如钩。
下第閒题
作者：欧阳建
朝代：明

十年辛苦未曾閒，笑指青云咫尺间。富贵不从人所愿，功名却与命相关。诗书再把从头读，论策还将著意删。料想广寒丹桂在，高枝留待我来攀。
不染上人斋中留宿
作者：欧阳建
朝代：明

十载谈玄愧未真，何如今夕倍通神。坐残石上三更月，證尽人间两世因。茶熟正须棋局稳，香销犹爱竹床新。随缘处处心皆佛，破衲原来不染尘。
中秋次韵
作者：欧阳建
朝代：明

水为月之精，月乃天之镜。除却春夏节，惟秋得金令。金水相生焉，光辉故井井。一年几中秋，达人所以兴。家酿浮玉壶，山芋烹铁鼎。金谷诗将成，彭泽醉欲醒。最爱赵知微，识破天形影。共登天柱山，不愁仆马病。出门无复碍，绰绰任所骋。玄鹤一声过，此机谁与领。天上有圆光，人间无穷境。耳听霓裳歌，手握玉麈柄。五百负元回，三万乾坤迥。因此良月夜，浩然生万景。
书舍咏
作者：欧阳建
朝代：明

秋萼春开是所期，湖山精舍读书时。举头折桂今年事，试看谁簪第一枝。
京行别宗族
作者：欧阳建
朝代：明

一自抠衣拜广庠，粤城城下肄文章。卯年始幸登科第，辰岁还期饮御香。好唱骊歌辞族老，敢将行旆久篁庄。遥思飞报宫花日，父老应知喜气扬。
京都怀双亲诞
作者：欧阳建
朝代：明

赚我平生识一丁，故园动隔八千程。四时恰好中秋景，二老方逢此际生。春酒介眉惭古意，秋花盈眼荡金城。蟠桃欲仗西王母，青鸟殷勤为寄声。客厨向晚菜羹甜，细细风来淡月兼。南极星辉何处野，北堂人捲此窗帘。霞杯酒愧斯今酌，海屋筹将几度添。假寐梦魂缭绕去，罗浮天外万峰尖。
京都怀双亲诞·其一
作者：欧阳建
朝代：明

赚我平生识一丁，故园动隔八千程。四时恰好中秋景，二老方逢此际生。春酒介眉惭古意，秋花盈眼荡金城。蟠桃欲仗西王母，青鸟殷勤为寄声。
京都怀双亲诞·其二
作者：欧阳建
朝代：明

客厨向晚菜羹甜，细细风来淡月兼。南极星辉何处野，北堂人捲此窗帘。霞杯酒愧斯今酌，海屋筹将几度添。假寐梦魂缭绕去，罗浮天外万峰尖。
京都怀母生诞
作者：欧阳建
朝代：明

无情岁月又中秋，天色苍苍月色幽。今日佳辰思母老，两年何事住皇州。稚妻解进茱萸未，诸妹能供苦茗不。想极夜深凭几卧，梦魂飞到粤山头。
京都怀父生诞
作者：欧阳建
朝代：明

秋风八月利如刀，收拾先冬旧缊袍。却忆严君初度庆，应嗟游子远方劳。两回惭负三春梦，万里空瞻五岭高。甘旨他年何处是，欲从天表觅仙桃。
京都端午夜坐
作者：欧阳建
朝代：明

欲睡欲醒睡又醒，天风吹鼓两三声。碧桃红杏何时沃，紫水黄云想处清。病卧祇看岐伯论，侨居何减杜公情。谁家吹笛仍撩我，五月梅花落满城。
京都闻砧
作者：欧阳建
朝代：明

砧杵声声过短篱，一声高处一声低。画蛇几许惭添足，梦蝶多时苦弄衣。黄菊有花非我里，青山无恙待人归。行行争奈千千舍，欲学天门八翼飞。
伯子与美人对奕得于窃见拈得知字
作者：欧阳建
朝代：明

连环劈破两情痴，敌手那容隔眼知。几劫鸳鸯情不尽，燕飞还待落花时。
元旦
作者：欧阳建
朝代：明

玉炉香袅笔毛濡，元旦诗骚鼓角摧。十载未穿维翰砚，一壶得中步兵厨。雪并残臈归刍狗，风引韶光到草庐。翘首白云三千里，江公多似郭公愚。
勉诸弟学
作者：欧阳建
朝代：明

汝兄旧学在羊城，深夜咿唔不彻声。一举成名非易得，诸生对卷好求精。也知天爵来人爵，须信身耕让笔耕。北极洪澜深著眼，凭将脩举步南溟。
十九岁赠星士梁月溪
作者：欧阳建
朝代：明

平星玄妙月溪多，算我名标己卯科。今日果然科己卯，天机无亦奈公何。
十二岁自省
作者：欧阳建
朝代：明

自古圣狂两路歧，算来原是错毫釐。群居博奕有谁省，终日遨游祇自痴。孔孟曾颜皆可法，关闽濂洛总当期。如今身入宫墙里，尽改前愆与往非。
十六岁与督学张公联吟
作者：欧阳建
朝代：明

酒了瓷瓯局了棋，竹床风静打眠迟。漏声到耳更三点，梅影横窗月一枝。四海萍踪今夜定，半生事业两心期。凭谁为剪邻鸡舌，更与从容话片时。
十四岁自省
作者：欧阳建
朝代：明

义利两歧千里隔，算来原是差毫釐。百千倍力今须尽，十四年前顿觉非。事业光明皆地步，身心修省是男儿。从今识破贤愚路，明道希文好自期。
和叔虚所
作者：欧阳建
朝代：明

丹崖赤壁石岩岩，明月梅花结此龛。诸葛庐中龙待雨，渊明门外柳堆岚。清溪炼法还堪伍，白酒传杯已过三。多少谢情吟不尽，松梢千丈耸山南。
和林邑侯梦乘槎游
作者：欧阳建
朝代：明

良宵一枕梦奇游，踏上槎头上下流。青雀黄龙仙子样，白蘋红蓼道人秋。朝廷有道清炎海，造化无私荡不周。知是我公还有梦，乘槎旬日到天头。
和溪南
作者：欧阳建
朝代：明

溪南老大兴何如，散诞琴书乐海涯。多病几时堪策马，风花吟遍始还家。
哭莫萃庵
作者：欧阳建
朝代：明

我哭夫君哭不哀，夫君舍我入泉台。传家有子真贤也，负郭田园亦盛哉。瓮底饮馀当日秫，墙头吟剩隔年梅。鸣蝉不解游人意，还自声声送咽来。
喜棠下宗族来
作者：欧阳建
朝代：明

篁庄初泊下溪船，木念遗根水念源。六一风声还我旧，三千礼乐又谁门。豪雄都内曾何族，乔木人间祇故园。又喜藩篱今剖破，山亭百拜谢诸尊。
春兴诗卷次韵四首
作者：欧阳建
朝代：明

风光此夜与谁同，剔尽银灯照眼红。之子莫辞玄石醉，酒钱已付隔邻翁。投机议论我君同，座上何须一点红。竟夕能为文字饮，似泥谁敢笑仙翁。羊裘两袖拂花庄，肯著人间等辈裳。酒后形骸都不记，却疑今日有严光。东南笑话向梅庄，舞破春风是此裳。酒兴寻常行处遣，人生容易度时光。
春兴诗卷次韵四首·其一
作者：欧阳建
朝代：明

风光此夜与谁同，剔尽银灯照眼红。之子莫辞玄石醉，酒钱已付隔邻翁。
春兴诗卷次韵四首·其三
作者：欧阳建
朝代：明

羊裘两袖拂花庄，肯著人间等辈裳。酒后形骸都不记，却疑今日有严光。
春兴诗卷次韵四首·其二
作者：欧阳建
朝代：明

投机议论我君同，座上何须一点红。竟夕能为文字饮，似泥谁敢笑仙翁。
春兴诗卷次韵四首·其四
作者：欧阳建
朝代：明

东南笑话向梅庄，舞破春风是此裳。酒兴寻常行处遣，人生容易度时光。
春闱下第托渔父吟
作者：欧阳建
朝代：明

秋风飒飒浪飘飘，蓑笠惯披坐不忧。一意自怀鱼可得，三更谁想饵空投。且撑秃艇湾沙嘴，暂把渔竿插滩头。直待江回春水暖，巨鳌无信不吞钩。
望弟省行未归
作者：欧阳建
朝代：明

应束担头几卷书，归来灯火共三馀。名扬宦海皆文字，锦出吴宫尽紫朱。春草池塘生夜梦，珠江云树动朝旴。家园未必无松薤，欲学当年董仲舒。
登第归泊清溪
作者：欧阳建
朝代：明

少留归棹清溪酒，轻送松琴元日风。岸上衣冠纷拜节，行边书剑任飘篷。群鸡咿喔茅檐午，孤鹤翱翔海气通。笑指吾庐应咫尺，而今不被白云笼。
眼病承友诏谈诗答之
作者：欧阳建
朝代：明

病来旬日负新缘，青白双眸任倒颠。闻道新诗誇郢调，何人赓和百花前。
眼病调药
作者：欧阳建
朝代：明

谁分石火到床头，甘草空怜手自抽。怪底半生青白眼，一朝炙热枉相投。
福建巡按攒入秋闱试士
作者：欧阳建
朝代：明

行行奉命攒催程，渔父无知问姓名。数日未应亲舍远，百年惟爱太阶平。天风大辟千人扇，海岳长悬万里灯。舟子不知行客计，闽城桃李向谁青。
花朝怀同社兄弟
作者：欧阳建
朝代：明

相思憔悴到花朝，留滞天涯问渡遥。飞梦半随千里月，离情长逐一江潮。莺声宛转翻金缕，燕语凄清近玉箫。触景不堪增怅望，垂丝烟柳锁河桥。
苦雨
作者：欧阳建
朝代：明

城头鼓角漫无声，城里康庄小艇行。河伯欲吞山作泽，龙儿无亦蠢非灵。盆莲开待羲皇白，庭草翻愁茂叔青。想是阴晴天有意，五云光处见分明。
诸弟启馆
作者：欧阳建
朝代：明

古木森森喜鹊鸣，延师启馆习儒经。吹开桃李春风暖，遍照江山午日明。鲁酒对君头未白，芳邻接我眼常青。叮咛诸弟须勤学，好梦池塘春草生。
读书无油诗以自叹
作者：欧阳建
朝代：明

嗟尔边孝先，胡为坦腹眠。囊萤无腐草，映雪岂霜天。凿壁邻尤远，燃藜木更坚。迩来风雨夜，惊枕亦徒然。
谢清爱五首
作者：欧阳建
朝代：明

节寿堂深百堵旋，摩挲尺五是青天。狂生踯躅寻常路，舅氏孤高七十年。锦绣看花堆槛外，弦歌闻鸟和檐前。道中尽有无穷趣，惟见桃源洞里仙。满径松花双鸟旋，魂香烟冷入壶天。琴音清亮亭才午，棋局纵横日亦年。鱼泳鸟飞云外物，金浆玉醴画图前。洛阳自是将三八，袖有青蛇欲学仙。胜游锦里眼花旋，世外文章物外天。望压东亭真长者，时瞻南极祝华年。名田负郭科从薄，钓艇横江棹向前。乘鹤驾龙多浪语，诸郎驷马即群仙。春风次第向人旋，笑指文昌问老天。云赋逢杨应有日，穷途哭阮亦多年。久翻禹浪鱼高奋，暂到秦关马欲前。会看蒙山得仙诀，羡门开口便成仙。白酒新篘向客旋，东君豪放是谁天。沙抟宦海三千界，香汹泥涂十六年。北斗光腾云汉表，西山壁立栋梁前。瀛洲早许投双足，愿作排来第九仙。
谢清爱五首·其一
作者：欧阳建
朝代：明

节寿堂深百堵旋，摩挲尺五是青天。狂生踯躅寻常路，舅氏孤高七十年。锦绣看花堆槛外，弦歌闻鸟和檐前。道中尽有无穷趣，惟见桃源洞里仙。
谢清爱五首·其三
作者：欧阳建
朝代：明

胜游锦里眼花旋，世外文章物外天。望压东亭真长者，时瞻南极祝华年。名田负郭科从薄，钓艇横江棹向前。乘鹤驾龙多浪语，诸郎驷马即群仙。
谢清爱五首·其二
作者：欧阳建
朝代：明

满径松花双鸟旋，魂香烟冷入壶天。琴音清亮亭才午，棋局纵横日亦年。鱼泳鸟飞云外物，金浆玉醴画图前。洛阳自是将三八，袖有青蛇欲学仙。
谢清爱五首·其五
作者：欧阳建
朝代：明

白酒新篘向客旋，东君豪放是谁天。沙抟宦海三千界，香汹泥涂十六年。北斗光腾云汉表，西山壁立栋梁前。瀛洲早许投双足，愿作排来第九仙。
谢清爱五首·其四
作者：欧阳建
朝代：明

春风次第向人旋，笑指文昌问老天。云赋逢杨应有日，穷途哭阮亦多年。久翻禹浪鱼高奋，暂到秦关马欲前。会看蒙山得仙诀，羡门开口便成仙。
贺希周得子
作者：欧阳建
朝代：明

今朝横棹溪南下，偶值三兄产玉儿。欲识个儿到底处，五云呈色我来时。
赞存耕毛君号
作者：欧阳建
朝代：明

卧老青山五十年，稻田不种种心田。谁云寸地少生计，须信仁人多福缘。用尽机关嫌俗子，等閒潇洒似神仙。从今门闬还高大，好看儿郎驷马鞭。
赞我桥号
作者：欧阳建
朝代：明

山涧涓涓不断流，一桥风月肺肝收。梅花点句春和我，竹叶陶情老到头。管甚阴符授圮上，欲缘石柱过罗浮。知君不放虹云卧，生怕栏杆碍斗牛。
赞节寿五首
作者：欧阳建
朝代：明

旁搜列女漫周旋，路出城西别有天。三五纲常皆步步，依稀龟鹤自年年。已推粉黛还身外，却见斓斑舞膝前。剩有紫霞杯玉案，华阴何事觅神仙。饱看熹微斗柄旋，玉冠高顶是皇天。妇人自笑嗤男子，造化从渠派岁年。金女曾来如有约，共姜之外更无前。也应跳入蟠桃会，学得云笙和月仙。时光流转玉衡旋，母寿千筹子二天。菊水和甘堪此泊，梅花香冷是何年。芳名皓日留身后，世事浮云顿目前。试问绿华能此否，半为贤母半为仙。不管世情似磨旋，丹心刚有不移天。松筠凌雪三千丈，房闼流芳五百年。日会乌衣翔臂上，时看青鸟舞阶前。尘埃谢绝春长在，疑是蓬莱第一仙。春雨秋花共转旋，玉炉香袅拜青天。浮生有志皆随梦，中壸无书不记年。贤母未应居孟后，诗人安敢列卢前。贺筵当日龙觥处，滚滚还谁作醉仙。
赞节寿五首·其一
作者：欧阳建
朝代：明

旁搜列女漫周旋，路出城西别有天。三五纲常皆步步，依稀龟鹤自年年。已推粉黛还身外，却见斓斑舞膝前。剩有紫霞杯玉案，华阴何事觅神仙。
赞节寿五首·其三
作者：欧阳建
朝代：明

时光流转玉衡旋，母寿千筹子二天。菊水和甘堪此泊，梅花香冷是何年。芳名皓日留身后，世事浮云顿目前。试问绿华能此否，半为贤母半为仙。
赞节寿五首·其二
作者：欧阳建
朝代：明

饱看熹微斗柄旋，玉冠高顶是皇天。妇人自笑嗤男子，造化从渠派岁年。金女曾来如有约，共姜之外更无前。也应跳入蟠桃会，学得云笙和月仙。
赞节寿五首·其五
作者：欧阳建
朝代：明

春雨秋花共转旋，玉炉香袅拜青天。浮生有志皆随梦，中壸无书不记年。贤母未应居孟后，诗人安敢列卢前。贺筵当日龙觥处，滚滚还谁作醉仙。
赞节寿五首·其四
作者：欧阳建
朝代：明

不管世情似磨旋，丹心刚有不移天。松筠凌雪三千丈，房闼流芳五百年。日会乌衣翔臂上，时看青鸟舞阶前。尘埃谢绝春长在，疑是蓬莱第一仙。
赞荣寿匾额
作者：欧阳建
朝代：明

岭表昭垂阿母名，寿筵时震管弦声。地曹有善休祥远，天道无私雨露零。桃笑三偷金屋蔼，酒浮千日玉船轻。喜看香篆烟蛇袅，袅入斑斓舞袖馨。
赞莲所周君号
作者：欧阳建
朝代：明

长夏莲生且渐舒，是谁向此独恬愉。孤根郁郁何神也，半亩青青最妙欤。红瓣飞时忙粉蝶，绿波皱处戏金鱼。花神最爱周夫子，五百年前两度俱。
赞西圃号
作者：欧阳建
朝代：明

何处清幽圃筑西，一帘风月四山低。梅花戏雪春模样，酒兴撩诗道范围。青眼辟从天外放，白云轻傍帽檐齐。高斋独抱焦琴坐，漫听松声百鸟啼。
赞龙所号
作者：欧阳建
朝代：明

龙所芳名祇羡君，云端物表自精神。韬光认作池中物，点眼愁惊壁下人。韩愈门前唐室梦，孔明庐暖汉家春。祇因解负庖羲画，说到于今剩得亲。清虚一所卧人龙，寄傲人龙迈古风。懒向云霄布霖雨，乐从山水觅仙踪。当年诸葛还承召，今日欧阳不受封。深得三槐王祐趣，欲留来裔作三公。
赞龙所号·其一
作者：欧阳建
朝代：明

龙所芳名祇羡君，云端物表自精神。韬光认作池中物，点眼愁惊壁下人。韩愈门前唐室梦，孔明庐暖汉家春。祇因解负庖羲画，说到于今剩得亲。
赞龙所号·其二
作者：欧阳建
朝代：明

清虚一所卧人龙，寄傲人龙迈古风。懒向云霄布霖雨，乐从山水觅仙踪。当年诸葛还承召，今日欧阳不受封。深得三槐王祐趣，欲留来裔作三公。
赠主簿
作者：欧阳建
朝代：明

秋水蒹葭老，晚晴流更清。兰舟向淮海，花县涤琴声。一命堪沾物，三年定显名。有时看鸂鷘，个个浴河汀。
赠双寿卷
作者：欧阳建
朝代：明

北天遥祝八千里，南极腾光七十年。椿树撑云常郁郁，萱花迎日自妍妍。閒来白日相依在，老去朱颜尚未迁。乡里不悭行苇赋，贤郎将买渡江船。
赠少年甄姓
作者：欧阳建
朝代：明

五百年来住此村，梅花妆点雪芳芬。柴门旧少贤人扫，太极分经孺子论。曾子大贤还儆省，周公元圣亦忧勤。从今再勉三年力，四海人应识得甄。
赠聂龙灵归
作者：欧阳建
朝代：明

乾坤汗漫达人游，入望神京岂惮劳。灯火芸窗皆地步，马蹄槐市足英豪。三秋月照黄花艳，五岭云飞白气高。我欲留君君欲去，半更棋局半挥毫。
赴任清流晚泊宁都河
作者：欧阳建
朝代：明

举目望天东，故园隔万重。来行数百里，作伴两三童。月暗河波白，电腾林彩红。清宁离不远，愿借满帆风。
赴春闱
作者：欧阳建
朝代：明

睡起篁庄日已红，方知鞅掌是途中。帆飞荻港江河阔，马度梅关霜雪浓。未尽风光行且北，祇因流派别于东。丈夫不与匏瓜伍，湖海奔波鱼化龙。
送何邑侯
作者：欧阳建
朝代：明

官船欲发鼓鼕鼕，一载何因得谢公。日出梧冈鸣老凤，雨来桃浪起真龙。剑光凌乱台星动，琴调清高玉宇风。他日相逢何处是，东华门外马青骢。
送别
作者：欧阳建
朝代：明

圣道无涯谁得之，循循上达老天知。千年脉络英贤续，百折江河砥柱支。今日共吟依韵句，移时谁掇打头枝。笑看世事无凭处，且步阳关递酒卮。
送别
作者：欧阳建
朝代：明

珠泪纷纷欲断猿，贫交无事祇多言。相思若此蘼芜草，一路随君到故园。
送别次韵三首
作者：欧阳建
朝代：明

万仞云衢拟子登，一鞭归马激谁膺。今宵肯歇归与兴，还看中秋月色明。权力当年笑吕登，皇王事业系予膺。与君饮到堪期处，尚有庐中坐孔明。如天斯道岂难登，有孔铸颜便服膺。今日与君须尽醉，藤萝石上月将明。
送别次韵三首·其一
作者：欧阳建
朝代：明

万仞云衢拟子登，一鞭归马激谁膺。今宵肯歇归与兴，还看中秋月色明。
送别次韵三首·其三
作者：欧阳建
朝代：明

如天斯道岂难登，有孔铸颜便服膺。今日与君须尽醉，藤萝石上月将明。
送别次韵三首·其二
作者：欧阳建
朝代：明

权力当年笑吕登，皇王事业系予膺。与君饮到堪期处，尚有庐中坐孔明。
送北上
作者：欧阳建
朝代：明

风捲长空宿雾晴，天高海阔送君行。人多到底方如意，事得向前好寄声。瓜葛情深难作别，蒹葭秋老不移情。相思两地无言处，坐数山城长短更。
送卢梦扬同年归娶
作者：欧阳建
朝代：明

风捲长空积雨收，青天白日送行舟。虬龙万里腾虹剑，蘋蓼千花映彩斿。金屋贮将春昼暖，银河济渡夜光浮。缘知青琐重游地，槐棘阴浓景未秋。
送肖鹤陈邑侯五首
作者：欧阳建
朝代：明

郎官拜日我瞻星，曾见祥光动禁城。琴酝春风千古照，剑磨秋水十年瑩。单车到处能绥寇，一德孚时不用兵。宪眷有言荣衮冕，黄云何计久飞鸰。吩咐儿童好种花，春风可是遍天涯。贾琮作郡祇如此，龚遂为官已到家。绿树丹霞飞老鹤，深山穷谷蛰妖蛇。等閒欲继餴饎咏，却愧安能手八叉。圭江南下水粼粼，荡涤冈州十载尘。墉隼自潜安用武，釜鱼翻活肯忘恩。霾云飞去山头露，皓月照来天骨真。千古循良应有传，翁乡之后更何人。人心有感自和平，应是潢池已寝兵。村径春深无犬吠，稻田烟暖有牛耕。朱弦坐鼓南薰调，白简过朝北阙城。何处相思情不尽，夜看台斗到天明。十年灯火曳南滨，最喜今朝却大同。豹变可能成革武，兔爰谁复赋王风。柏台论定三台白，花县春深万树红。预卜燕山山下月，绿衣炫耀马青骢。
送肖鹤陈邑侯五首·其一
作者：欧阳建
朝代：明

郎官拜日我瞻星，曾见祥光动禁城。琴酝春风千古照，剑磨秋水十年瑩。单车到处能绥寇，一德孚时不用兵。宪眷有言荣衮冕，黄云何计久飞鸰。
送肖鹤陈邑侯五首·其一
作者：欧阳建
朝代：明
体裁：七言律诗

郎官拜日我瞻星，曾见祥光动禁城。琴酝春风千古照，剑磨秋水十年莹。单车到处能绥寇，一德孚时不用兵。宪眷有言荣衮冕，黄云何计久飞鸰。
送肖鹤陈邑侯五首·其三
作者：欧阳建
朝代：明

圭江南下水粼粼，荡涤冈州十载尘。墉隼自潜安用武，釜鱼翻活肯忘恩。霾云飞去山头露，皓月照来天骨真。千古循良应有传，翁乡之后更何人。
送肖鹤陈邑侯五首·其二
作者：欧阳建
朝代：明

吩咐儿童好种花，春风可是遍天涯。贾琮作郡祇如此，龚遂为官已到家。绿树丹霞飞老鹤，深山穷谷蛰妖蛇。等閒欲继餴饎咏，却愧安能手八叉。
送肖鹤陈邑侯五首·其五
作者：欧阳建
朝代：明

十年灯火曳南滨，最喜今朝却大同。豹变可能成革武，兔爰谁复赋王风。柏台论定三台白，花县春深万树红。预卜燕山山下月，绿衣炫耀马青骢。
送肖鹤陈邑侯五首·其四
作者：欧阳建
朝代：明

人心有感自和平，应是潢池已寝兵。村径春深无犬吠，稻田烟暖有牛耕。朱弦坐鼓南薰调，白简过朝北阙城。何处相思情不尽，夜看台斗到天明。
送邑侯陈肖鹤
作者：欧阳建
朝代：明

圭峰千丈耸冈城，令尹三霜振政声。淑气转钧乡荜暖，瑶池滴露邑桃荣。风吹旗旆龙蛇动，日映剑芒海岳明。无计可攀青雀轴，夜看台斗到三更。
送马拯同年归娶
作者：欧阳建
朝代：明

江树青青江水长，锦帆南望试新凉。黄麻映日肩头宠，丹桂飘风岭表香。重庆堂前呈彩舞，三周轮上隐瑶妆。与君且饮金华酒，到得云山橘欲黄。
除夕汇诗
作者：欧阳建
朝代：明

一杯频酌酹诗魔，月夕风晨赖汝多。吸取云烟藏玉匣，凭谁书就换笼鹅。
题扇面画
作者：欧阳建
朝代：明

春柳舞江干，春水弥江岸。孤舟坐钓翁，举目南天雁。
题画鹊
作者：欧阳建
朝代：明

何处人工夺化工，描将双鹊入梨枫。羽毛成矣无今古，远近看之有淡浓。欲颉欲颃宜化印，从天从地不羁笼。主人有喜君知否，都在无言颊舌中。
送胡九峰改太常少卿北上
作者：欧阳德
朝代：明
体裁：五言律诗

丹枫江上路，送尔倍沈吟。南北如相避，谁从话此心。渐鸿遵月渚，倦鸟怯云岑。孤负溪山约，临风抚素琴。
九疑紫霞岩
作者：欧阳晰
朝代：明
体裁：七言律诗

下舆览遍九疑丘，乘兴还寻小洞幽。寂寂有天藏世界，茫茫无路到瀛洲。黄衣碧草春长在，白石苍苔水自流。仙子肯怀刘与阮，此生还拟再来游。
石桥秋月
作者：欧阳瑄
朝代：明

石桥高高如砥平，海波帖帖犹冰凝。秋空无瑕银汉白，孤蟾独伴长庚明。村居夜作车声涩，谁饮朱门歌吹急。山河倒影落人间，玉露瀼瀼桂花湿。
龙穴春涛
作者：欧阳瑄
朝代：明

沧波万古流不息，春来怒触波心石。雾雨阴笼蜃气楼，月星光射鲛人室。桃花浪暖滔天高，常闻穴底蛟龙号。舟人鼓柁倏然过，喧豗飞雪逋轻舠。
柳梢青·春情
作者：欧阳铉
朝代：明

春去杨花，无情有思，闲到窗纱。暮雨急催，峭寒轻透，香屑慵加。小楼孤倚堪嗟，风一剪、云欹鬓斜。燕子飞来，青梅如豆，不奈天涯。
十二日风雨次宣风馆王伯安投诗有天际浮云生白发林间孤月坐黄昏之句用其韵
作者：欧阳铎
朝代：明
体裁：七言律诗

马蹄沿路蹋霜痕，野水横流一段浑。两戒关河中置驿，几家鸡犬自成村。枕边听水尘怀净，山顶看云望眼昏。愧是宜风天万里，几人此地漫消魂。
次萍乡
作者：欧阳铎
朝代：明
体裁：五言律诗

明发宣风馆，秋阴得气饶。云昏山欲断，泥泞路偏遥。近县峰头塔，横江屋底桥。旧时铜漏刻，强半土中焦。
南浦春耕
作者：止庵法师
朝代：明
体裁：七言律诗

索索缲车谷口闻，鸟催农事日纷纷。新生野水瓜藤绕，旧作田塍井字分。耕雨每怜黄犊健，带经犹爱小儿勤。晚风独立溪桥外，流水桃花一队云。
寄秘书直长夏祥凤
作者：止庵法师
朝代：明

得见人间未见书，朝朝暮暮玉阶除。
心如一寸芸香蠹，长与君王辟蠹鱼。
折杨柳·小叶柳
作者：止庵法师
朝代：明
体裁：古风

小叶柳，大叶杨，今年折尽明年长。明年今日在何乡，春风吹断铁心肠。叶叶比君眉，条条比君发。朝如青丝暮如雪，能使离人几回别。
乙巳春日避地山中有询予所自者因赋二首·其一
作者：正勉
朝代：明
体裁：五言律诗

芳草牵行脚，春山引息游。林风清击磬，壑雨失藏舟。地不为秦避，人将抱杞忧。润花君莫贱，飘泊自枝头。
乙巳春日避地山中有询予所自者因赋二首·其二
作者：正勉
朝代：明
体裁：五言律诗

故林无日返，烟莽任奔驰。三十身犹困，千秋事可知。梓材徒自负，桂性属人移。蹑屐多穷路，深惭伐木诗。
悦支师北归见枉
作者：正勉
朝代：明
体裁：五言律诗

红树河桥别，青萝水寺期。去来惟杖锡，得失只称诗。细雨依松色，孤烟结柳丝。东林叹无主，三过落花时。
过子胥庙
作者：正勉
朝代：明
体裁：五言律诗

古庙蝉声里，秋风肃将旗。野花窥木主，山鸟啄苔碑。恨未收江赋，忠曾入楚词。存吴应有策，欲问恐还疑。
客座分咏得骰子
作者：正德间妓
朝代：明

一片寒微骨，翻成面面心。自从遭点污，抛掷到如今。
燕京春暮寄山中人
作者：正念
朝代：明

鸟鸣不鸣山静，花落未落春迟。美人如云天际，芍药空留一枝。蚕熟柔桑更绿，莺啼小麦初黄。吃饼且随燕蓟，缲丝空忆荆杨。
燕京春暮寄山中人·其一
作者：正念
朝代：明

鸟鸣不鸣山静，花落未落春迟。美人如云天际，芍药空留一枝。
燕京春暮寄山中人·其二
作者：正念
朝代：明

蚕熟柔桑更绿，莺啼小麦初黄。吃饼且随燕蓟，缲丝空忆荆杨。
送林平厓之京
作者：正念
朝代：明
体裁：七言律诗

八月高槐树树花，平桥流水逐溪斜。比来北雁无音问，望入南云有岁华。灯火几群虾菜市，朋从何处斗牛槎。酒杯棋局平生事，白首都城别是家。
送王生归蜀
作者：正念
朝代：明
体裁：五言绝句

已从三巴来，复向三巴去。借问行路难，猿啼子规语。
题画
作者：正治
朝代：明
体裁：七言绝句

雨笠烟蓑问酒家，渔竿生计却无涯。倘然醉入桃源去，惹得秦人怨落花。
咏苔
作者：正淳
朝代：明

青如蚨血染颓垣，汉寝唐陵几断魂。莫笑贫家春寂寞，渐随积雨上青门。
海上晚归
作者：正贤
朝代：明
体裁：七言绝句

潮落平沙望眼空，夕阳回照海城红。鉴明秋水芙蓉老，归棹乘风入画中。
吊厓山三首圣天子仁笃亲亲，无问存殁。吾先妣蒙追封次妃，以戊申岁四月十有九日焚黄礼成，藩臬诸司咸与其事。祭毕还谢于洪山，漫赋二诗，用纪一时之盛·其一
作者：武冈王
朝代：明
体裁：七言律诗

轮舆出郭动和铃，陇麦黄秋稻正青。谥典光华同晓日，群公揖让集文星。径深花竹禅房静，地胜云山仙迹灵。盛事躬逢知不偶，愿歌天保答虞廷。
嘉靖丙午岁一首
作者：武冈王
朝代：明
体裁：七言律诗

恭承宠命谒亲园，便道来临不二门。满路好花开野陇，一犁新雨足孤村。云房清梵音初落，草砌荒碑迹尚存。何处煖风吹不断？诸天游罢近黄昏。
圣天子仁笃亲亲，无问存殁。吾先妣蒙追封次妃，以戊申岁四月十有九日焚黄礼成，藩臬诸司咸与其事。祭毕还谢于洪山，漫赋二诗，用纪一时之盛·其二
作者：武冈王
朝代：明
体裁：七言律诗

步入招提思爽然，一时冠盖集英贤。南开殿阁初长日，西看江山欲暮天。尊酒酬仙临鹤舞，钵云听法待龙还。芳村田鼓声高下，膏雨应知是稔年。
己酉岁一首
作者：武冈王
朝代：明
体裁：五言律诗

地远人行少，山空菊吐花。龙涎焚石鼎，蟹眼歠团茶。僧定午无梵，鸦□□带霞。重过旧游处，慷慨忆年华。
庚戌岁一首
作者：武冈王
朝代：明
体裁：五言律诗

禅门一径寂，胜日漫追游。不雨山长润，无风云自流。目空三楚阔，林密四时幽。到此忘尘虑，劳劳愧未休。
武定桥烈妇诗
作者：武定烈妇
朝代：明

不忍将身配象奴，手提麦饭祭亡夫。今朝武定桥头死，要使清风满帝都。
玉泉秋声
作者：武文
朝代：明
体裁：七言律诗

直上波涛三尺高，飞来点点落琼瑶。清风带雨思萧飒，白电连山影动摇。鳞屋龙楼惊霹雳，贝宫朱管间笙箫。翻思往昔朝真者，羽佩琳琅飏玉飙。
雁门耸秀
作者：武文
朝代：明
体裁：七言律诗

少昊行秋紫塞凉，雨馀顿改雁山光。虎帜旌旗浓墨染，石壁楼台淡粉装。红叶饱霜浑觉醉，黄花笑日欲飘香。此时边将凭栏日，五色云飞绕帝乡。
如梦令
作者：武氏
朝代：明

画阁闲吟玉案，寂寂薰风庭院。微闷坐花前，独把阑干倚遍。帘卷，帘卷，秋在桐阴一半。
初入南国
作者：武氏（文太青妻）
朝代：明
体裁：七言绝句

南州初入便神清，步步新秋送水声。金缕两行浓夹柳，滩云如染照山明。
四月维夏
作者：武氏（文太青妻）
朝代：明
体裁：四言诗

四月维夏，浚室閒居。户庭绿重，可以诗书。（一章）四月维夏，百卉俱开。清风直入，语鸟不猜。（二章）
四月维夏，居也。二章
作者：武氏（文太青妻）
朝代：明

四月维夏，浚室闲居。户庭绿重，可以诗书。四月维夏，百卉俱开。清风直入，语鸟不猜。
夏之日
作者：武氏（文太青妻）
朝代：明
体裁：四言诗

夏之日，美人倦起。小院间窗，风摇帘子。（一章）夏之日，重槐轻柳。燕子唤人，园林宜酒。（二章）
如梦令
作者：武氏（文太青妻）
朝代：明
体裁：古风

昼阁闲吟玉案，帘卷薰风满院。闷则向，花前独立，阑干倚遍。堪玩，堪玩，座里清阴一半。
春睡图
作者：武氏（文太青妻）
朝代：明
体裁：五言绝句

烟轻红玉重，惊鸟别湖桥。徐起说清梦，如风啭绛桃。
晋台独夜
作者：武氏（文太青妻）
朝代：明
体裁：七言绝句

晋台玉镜照春流，绿草朱鳞步步幽。百子帐头香自暖，银床归坐夜悬钩。
秋
作者：武氏（文太青妻）
朝代：明
体裁：五言绝句

秋意入梧新，独居怅远人。芳樽吾负汝，清昼坐伤神。
赠外
作者：武氏（文太青妻）
朝代：明

林端绿雪，木际红霞。诗香思酒，笔藻梦花。
赠外
作者：武氏（文太青妻）
朝代：明
体裁：四言诗

林端绿雪，水际红霞。诗香思酒，笔藻梦花。
登太和山
作者：殴阳必进
朝代：明
体裁：七言律诗

三门遥入太和宫，霄汉谁知有路通。柱岭天连真作极，烛峰云起欲然空。阶栏白玉红尘断，殿阁黄金紫雾笼。福泽八埏昭主宰，英灵长镇楚江东。
上颍川侯
作者：段世
朝代：明
体裁：七言律诗

长驱虎旅势威桓，深入不毛取暴残。汉武故营旗影灭，唐宗遗垒角声寒。方今天下平犹易，自古云南守独难。拟欲华夷归一统，经纶度量必须宽。
别故人诗
作者：段世
朝代：明
体裁：七言绝句

雄兵一旦破重关，父子分离瞬息间。后欲别知相忆处，锦江流水碧潺潺。
失题
作者：段坚
朝代：明
体裁：七言绝句

风清云净雨初晴，南亩东阡策杖行。幽鸟似知行乐意，绿杨烟外两三声。
之罘山
作者：段展
朝代：明
体裁：七言绝句

北望波涛浸远天，元菟庚癸正堪怜。风微日暮帆樯集，不是当年采药船。
句
作者：段明
朝代：明
体裁：句

方今天下平犹易，自古云南守独难。
题槐·其一
作者：段猷显
朝代：明
体裁：七言绝句

老干孤标岁月残，撑霞插汉耐霜寒。一从吏部题名后，莫向云山障子看。
题槐·其二
作者：段猷显
朝代：明
体裁：七言绝句

饱露笼烟翠霭浮，不知阅尽几春秋。可怜多少风尘客，尽是当年梦里游。
临江仙·龙江春涨
作者：段绎祖
朝代：明
体裁：词

榆荚新添优渥，龙川处处源逢。金沙派合共朝宗。浪回芳草绿，流逐落花红。澎湃平原无际，绕环百里难穷。或传龙化碧波中。不须沉犀镇，宁待刻鲸龚。
思亲歌
作者：段继芳
朝代：明
体裁：古风

人遇岁时歌且乐，我遇岁时心如灼。堂上椿萱陵霜凋，舞衣翩翩为谁著。君不见老莱子，行年七十供甘旨。忆昔我年二十馀，双亲弃置归荒垒。茫茫天地亦何宽，茕茕一身独无依。又不见黄香七岁能扇枕，定省晨昏心凛凛。我生老大犹痴愚，晓日红窗尚酣寝。黄卷那堪颂蓼莪，绿野徒滋愧桑葚。父兮父兮甘勤劳，教儿读书衣蓝袍。衣得蓝袍自翱翱，语言逆意诉且号。母兮母兮何眷恋，一时不见抚摩遍。少值寒暄心胆战，饮不下兮食不咽。父母不可还，父母恩如天。恩爱随流水，抱恨常涓涓。人生至此悲何益，不如生前供朝夕。百年此身将奈何，年年时祀歌哀歌。
西郊
作者：段黼
朝代：明
体裁：五言律诗

十里平原地，青山绕碧林。寒开烟雨色，天远雁鸿心。落叶还萧索，浮云自古今。不妨乘暇日，载酒数登临。
七月雨寿处州刘使君
作者：殷云霄
朝代：明

括苍罗万山，土少石嵯峨。地僻寡商贾，寻丈耕陂陀。况值风尘起，逃亡今巳多。存者悲徵税，行者泣负戈。皇天久不雨，嗷嗷其奈何。秋七月之交，阴云翳庭柯。南山殷其雷，北山雨滂沱。田家嗟有生，老稚抚其禾。欣欣喜相语，兹雨理则那。
下邳见山
作者：殷云霄
朝代：明

过江以北不见山，今朝苍翠落潺湲。平生自是烟霞客，出宰况居山水间。芳草可怜春欲暮，白云应恨鸟知还。推篷把酒风尘道，愧尔相看亦放颜。
东昌道中
作者：殷云霄
朝代：明
体裁：七言律诗

系帆潞河冰横道，东昌杨柳何青青。秋千村落清明近，过客心情涕泗零。呜雁远天云漠漠，桃花野岸烟冥冥。停舟正尔觅芳草，风吹波涛愁晚汀。
严陵濑
作者：殷云霄
朝代：明

我愧不如严子陵，钓滩深处乱山青。云台当日多王业，天汉千年自客星。遗迹可怜开翠壁，乘桴终去入沧溟。满江风雨愁兰枻，吾道无劳问洞庭。
九日得继之书
作者：殷云霄
朝代：明

病起重阳花正开，高斋独酌当登台。吴中此日来双鲤，江上何时共一杯。万里长风吹落木，孤云斜日照秋苔。百年怀抱凭谁尽，沧海新收鼓角哀。
九日游梵宗寺
作者：殷云霄
朝代：明

胡山梵宗寺，登高此日来。泉声鸣涧谷，林木隐楼台。合沓秋峰峻，苍茫海雾开。黄花无意绪，落日伴荒苔。
九日登混元峰
作者：殷云霄
朝代：明

孤杖千峰病起时，江山如此更何之。三年奔走风尘暗，九日登临草木衰。樽酒相逢人去远，乡书不至雁来迟。八溟秋色真寥廓，极目苍云有所思。去年独酌临沧海，今日相携上翠微。寒菊向人如有待，故园何日可言归。云连溟涨三山远，风掠峦嵓万木稀。多病不堪频北望，干戈空使泪沾衣。
九日登混元峰·其一
作者：殷云霄
朝代：明

孤杖千峰病起时，江山如此更何之。三年奔走风尘暗，九日登临草木衰。樽酒相逢人去远，乡书不至雁来迟。八溟秋色真寥廓，极目苍云有所思。
九日登混元峰·其二
作者：殷云霄
朝代：明

去年独酌临沧海，今日相携上翠微。寒菊向人如有待，故园何日可言归。云连溟涨三山远，风掠峦嵓万木稀。多病不堪频北望，干戈空使泪沾衣。
候王萧山不至
作者：殷云霄
朝代：明

十日狂风吹敝裘，坚冰塞道阻征舟。雪残野岸怜春草，波静芳洲喜狎鸥。千里乡关归渐近，百年奔走欲何求。系帆把酒空怀子，斜日孤云起暮愁。
再游梵宗寺次前韵
作者：殷云霄
朝代：明

山僧迎我笑，长官今又来。秋风巳衰草，古殿惟荒台。高歌碧云合，不厌绿樽开。三秀在何处，殷勤问石苔。
南旺道中柬徐掌科尹大行
作者：殷云霄
朝代：明

夜雨既过无尘土，芳草微烟亦可怜。白云欲去青山远，鸥鸟似矜湖水妍。平生事半风尘里，两年归在清明前。杨柳岸头春几许，与君沽酒问渔船。
卧病县斋
作者：殷云霄
朝代：明
体裁：七言律诗

驱役犹堪松竹林，病来偏动故园心。鸟啼短榻客初起，云暗空斋山欲阴。未鍊丹砂惭墨绶，聊歌白雪寄瑶琴。东风走马长安道，芳草于今深又深。
卧病县斋
作者：殷云霄
朝代：明

驱役犹堪松竹林，病来偏动故园心。鸟啼短榻客初起，云暗空斋山欲阴。未鍊丹砂惭墨绶，聊歌白雪寄瑶琴。东风走马长安道，芳草於今深又深。
吕梁
作者：殷云霄
朝代：明
体裁：古风

吕梁之道石齿齿，中有波涛声沸腾。浅濑讵堪蛟龙住，远客翻疑神鬼凭。进帆扬子渺烟雾，听潮钱塘来风霆。何如小艇石川去，曲肱凉月明芳汀。
夜登定山
作者：殷云霄
朝代：明

泊舟桐江水，夜登定山石。延萝踞虎豹，嘘波动潮汐。俯阚冯夷宫，疑入羽人宅。林静江有声，云昏岸无迹。怀哉生哀听，戚矣阙远觌。风势依峰峻，月色连江白。飞鸿鸣远浦，潜蛟舞深泽。飘飘千里舟，脉脉独游客。飞帆拂溟海，逸思绕凫绎。乘桴嗟有志，栖岩悲失策。薄宦竟何有，幽期谁与适。觉迷道有获，舍欲情无逆。眷言咏白驹，聊以慰今夕。
大堤诗（二首。金堤在东阿县）
作者：殷云霄
朝代：明

北堤杨柳绿丝烟，更有桃花红可怜。携樽邀我南邻去，美酒怜渠不索钱。南堤北堤布谷飞，堤边禾黍青离离。堤上野花开复落，堤下行人行不稀。
大堤诗（二首。金堤在东阿县）·其一
作者：殷云霄
朝代：明

北堤杨柳绿丝烟，更有桃花红可怜。携樽邀我南邻去，美酒怜渠不索钱。
大堤诗（二首。金堤在东阿县）·其二
作者：殷云霄
朝代：明

南堤北堤布谷飞，堤边禾黍青离离。堤上野花开复落，堤下行人行不稀。
太初病酒以诗嘲之且招游孤山
作者：殷云霄
朝代：明

知君非病酒，或者是诗魔。清歌狂不了，梅花可奈何。春风吹薜荔，晴日睡鼋鼍。君能复饮否，携酒上嵯峨。
宿江阴得太初书
作者：殷云霄
朝代：明

侵晨发毗陵，薄暮及江阴。积雪明高原，归鸟喧前林。孤舟风雨夕，大江云雾深。遥遥越乡感，脉脉游子心。美人隔江浦，寤寐安可寻。情至物有合，离析领瑶音。爱赏欣自古，慕群悲独今。寄言狂歌客，一樽待吾斟。
寄东昌梁刘二生
作者：殷云霄
朝代：明
体裁：五言律诗

十日南风阻，今朝始北风。系帆舟子喜，沽酒故人同。岸柳从渠绿，山花也自红。吾乡有佳树，聊复问春丛。
寄孙太初
作者：殷云霄
朝代：明
体裁：七言律诗

不见高人孙太白，采芝深山谁与归。思君每伤碧云合，为客不觉黄叶飞。石门雁宕空有约，美酒新诗终日稀。岁莫梅花怨幽独，桂东束来安可违。
寄戴户部仲鹖
作者：殷云霄
朝代：明

醉后分携不记吾，晚宜堂畔费招呼。人归别浦江声远，鹤寐閒庭月影孤。邂逅我堪怀叔度，风尘谁复问狂夫。他时相忆还劳子，巳约东溟旧钓徒。
寄继之户部·其一
作者：殷云霄
朝代：明
体裁：古风

玄鹤摩天飞，求友得云鹥。一为万里别，悲叹隔云溪。岂无百鸟辈，异趣多町畦。何时三珠树，与尔同幽栖。
寄继之户部·其二
作者：殷云霄
朝代：明
体裁：古风

采兰金田山，懿此幽独春。区区徒自爱，持以赠远人。比邻岂不好，寄托各有因。愿言保芳洁，即此常相亲。
富春山·其一
作者：殷云霄
朝代：明
体裁：七言律诗

子陵祠屋碧崔嵬，细雨扁舟此日来。山色不随炎汉去，潮声犹带伍员哀。一时圭组怜英俊，万古风云闷草莱。何限幽怀无可问，海天逸鹤几时回。
富春山·其二
作者：殷云霄
朝代：明
体裁：七言律诗

富春山上云苍苍，子陵坟前江水长。百战韩彭无葬地，千年樵牧有椒浆。绝辙寒风吹短鬓，长波落日动孤航。多怀欲采芳洲荐，枫叶萧萧天雨霜。
小桃源
作者：殷云霄
朝代：明

海鲸吹雨风涛壮，山鬼被萝石径幽。寂寞江天云雾里，浩歌今日为谁留。
岁暮
作者：殷云霄
朝代：明

吏退鸟啼公事稀，南山坐对云依依。冰生幽壑群龙寐，雪洒空江独鹤飞。芳草向人巳寂寞，梅花何意犹芬菲。故园松菊为谁好，岁暮山中人未归。
徐州
作者：殷云霄
朝代：明

彭城石下河水流，河风吹浪愁客舟。九里山前春草碧，晚帆风雨问黄楼。
感遇
作者：殷云霄
朝代：明
体裁：古风

孤鸟失其林，日暮鸣且飞。风枝栖未定，摇摇将安归。中洲有芳草，惨澹少光辉。舟楫荡流波，根株苦无依。悲此远征人，三代故乡违。万里长涂间，安知身是非。东海有钓纶，西山可采薇。悠悠迷方子，谁能识其几。
无题
作者：殷云霄
朝代：明

昨日花开今日风，鴂鸣犹未见来鸿。休怜金屋伤春早，试问银河有路通。捐佩空江思帝子，浴兰何处降云中。杳冥未必知幽恨，容与惟堪桂树丛。
日暮
作者：殷云霄
朝代：明

閒居潘岳苦职司，多病茂陵空支离。身不归去欲谁与，邑有流亡翻自嗤。山中宿莽鸟雀怨，檐畔梅花冰雪知。寒江日暮美人远，极目高原有所思。
杂诗·其一
作者：殷云霄
朝代：明
体裁：古风

春日仓庚鸣，百芳丽以繁。桃李成蹊径，蝴蝶何翩翻。一朝鸣鶗鴂，零露下庭兰。摇落非所悲，所怀无由宣。岁华遂云晏，叹息将何言。
杂诗·其二
作者：殷云霄
朝代：明
体裁：古风

终日抱膝坐，门前无来客。所怀不可忘，脉脉想畴昔。登高而远望，云雾塞八极。离禽飞且鸣，孤兰惨无色。晤言思亲友，日暮空叹息。
桃花
作者：殷云霄
朝代：明

青源柳叶短，东昌桃花开。暝色春云淡，悠悠鸣雁哀。浮名知是幻，薄宦愧非才。万里沧溟水，蓬壶安在哉。
梅梦
作者：殷云霄
朝代：明

晓雨萧萧风淅淅，梅花落地如白雪。又如瑶草碎玉杵，漫翻石臼晞琼屑。幽兴他时与谁期，悲心今日觉弥切。巫阳卜筮空大招，玉妃风神忽远别。既嗔虫蚁窃芳华，复惨泥沙污太洁。吴绫鲁缟茵重铺，残蕊飞英时自掇。濯以甘露荐冰盘，餐之朝腹充流啜。申椒菌桂失芳馨，沆瀣飞泉漫清洌。十日不饥粗秽除，五内保和神明彻。清夜梦化梅花精，缟衣跳入先天穴。手探一元含物象，时出千卉从品列。阳辟阴阖自先机，天心子半非空说。石阶铁龙觉处蟠，草径烟溪香未歇。出门桃李争春风，杖藜绕树泣垂血。
次继之户部九日见示诗
作者：殷云霄
朝代：明
体裁：七言律诗

病起杖藜时极目，何处人间千仞冈。满天风雨木摇落，万里烟波江渺茫。况逢佳节菊盈把，不见美人天一方。南北干戈尚未息，独吟安能宽我肠。
江阴道中
作者：殷云霄
朝代：明

乔峰云隐石，曲岸风薄木。岁暮厌脩途，归急驱征舳。奔波江上潮，昏林日沈谷。疏梅照前浦，饥乌啼遥陆。理惬心不违，感深景仍触。劳悲岂堪讯，真独良亦足。万物滋情叹，狂歌谁为续。
泊舟柬同行徐掌科
作者：殷云霄
朝代：明

河浅舟行涩如棘，南望道中悲行役。两行杨柳青如染，百里湖光明可挹。湖边渔翁头不梳，清晨小舟来卖鱼。同行不见论文友，隔岸犹寻卖酒垆。独行芳草春如许，石矶雨过无尘土。小童宦久能吴歌，家山渐近闻齐语。湖中鸥鸟应怜吾，似识当日旧陶朱。归来欲拟陶潜赋，客游休作鲁连书。
清江浦候汪太仓叔厚
作者：殷云霄
朝代：明

挂席介休驿，泊舟清江浦。水落蒲巳稀，日暮鸟知聚。落落星出云，冥冥天欲雨。久客厌吴越，前途忆齐鲁。怀归心方殷，慕群情莫与。言念同行客，昏黑宿何处。漫漫淮海径，萧萧寒霜渚。独酌讵为欢，长谣亦复苦。离会非我期，行止将谁主。孤篷鸣续风，寒灯翳复吐。
渡江
作者：殷云霄
朝代：明
体裁：古风

大江渺雪霁，波涛生远风。帆带毗陵雨，棹辟冯夷宫。清歌缘云上，奔没骇鱼龙。冥漠无端倪，六幕烟霞空。一鸟忽焱举，浩荡莫与同。万流西南来，颓然遂徂东。坐送千里目，海雾何空濛。不见蓬莱山，焉知浮丘翁。乘槎嗟孔圣，钓鳖想任公。道全俗可遗，神往物匪丰。终当遗凡蜕，无复悲转蓬。
游金田
作者：殷云霄
朝代：明

昨入胡口寺，今来金田山。莫笑簿书吏，常游烟水间。云生远嶂合，叶落空庭閒。林中有归鸟，浩歌吾亦还。
漫兴
作者：殷云霄
朝代：明
体裁：七言绝句

二月澄江春水深，北孤山头云阴阴。北孤山头云作雨，我欲渡江愁我心。
石门山·其一
作者：殷云霄
朝代：明
体裁：古风

石门晓日云阴阴，连岩密竹深复深。自恨乌帽惊元鹤，谁泻白虹下碧岑。幽崖灌莽鸟相语，寒潭风雨龙独吟。山灵休笑未归去，汨没尘埃非我心。
石门山·其三
作者：殷云霄
朝代：明
体裁：五言律诗

舍棹缘芳径，披萝入石门。秋风正萧瑟，林木亦飞翻。溪净千峰倒，云归众壑昏。佳期旷何许，独酌念弥敦。
石门山·其二
作者：殷云霄
朝代：明
体裁：古风

我官青田县，七度游石门。今来值岁晏，况复积雨繁。千峰木叶脱，万壑水返源。嗟哉此独异，草木一何蕃。摘实倚松柏，搴芳寻兰荪。苍壁几千尺，飞流泻其巅。停蓄鉴毛发，奔放类昆崙。我实怜沉冥，此可远器喧。寻源濯我缨，拂石开我樽。羽人犹霄汉，佳期何由敦。旦暮且归去，回首风云昏。
石门山·其四
作者：殷云霄
朝代：明
体裁：古风

瀑布雨中长千丈，踏歌缘溪今又来。忽觉衣襟生冰雪，更聆林壑回风雷。十月草木悲游子，千峰云雾昏酒杯。悠悠我岂尘埃客，元鹤欲下还相猜。
秋郊
作者：殷云霄
朝代：明

今日忽不乐，怅然歌式微。来游荒野大，坐觉晚云飞。秋叶不相待，海潮空自归。凭谁问所往，寂寞故人稀。
秋雨叹
作者：殷云霄
朝代：明

秋雨萧萧秋风急，菊花惨淡色如泣，裛黄摇绿何嗟及。寒山木落苍云湿，霜霰惧尔难独立。呜呼繁弦长袖在何许，对尔临风泪如雨。阴云伏雨回秋光，病骨却爱秋风凉，杖藜高歌犹清狂。南归鸿雁鸣且翔，我欲射之心悲伤。呜呼岁暮山中人未归，山中茅斋今是非。今年雨多不伤农，村醪社鼓歌年丰，渔父懒慢网罟空。长官病起深山中，再拜为民祝华嵩。呜呼千仓万箱安能足，山中今有逃亡屋。
秋雨叹·其一
作者：殷云霄
朝代：明

秋雨萧萧秋风急，菊花惨淡色如泣，裛黄摇绿何嗟及。寒山木落苍云湿，霜霰惧尔难独立。呜呼繁弦长袖在何许，对尔临风泪如雨。
秋雨叹·其三
作者：殷云霄
朝代：明

今年雨多不伤农，村醪社鼓歌年丰，渔父懒慢网罟空。长官病起深山中，再拜为民祝华嵩。呜呼千仓万箱安能足，山中今有逃亡屋。
秋雨叹·其二
作者：殷云霄
朝代：明

阴云伏雨回秋光，病骨却爱秋风凉，杖藜高歌犹清狂。南归鸿雁鸣且翔，我欲射之心悲伤。呜呼岁暮山中人未归，山中茅斋今是非。
答继之九日次韵见示
作者：殷云霄
朝代：明

欲归不归空岁暮，淹留直为李陵台。白蘋老矣逢秋雁，黄菊萧然漫酒杯。草阁龙吟江上雨，兰畦花没径中苔。著书久抱相如病，作赋难穷庾信哀。
简桂丹徒
作者：殷云霄
朝代：明

多病东瓯客，空江独问津。飘零屈壮志，汨没共时人。沧海风云气，他乡草木春。江山怜地主，高兴欲相亲。
舟过吴江寄方思道
作者：殷云霄
朝代：明

宦游安能住，明发晓霜侵。月没寒江远，山昏细雨阴。中原群盗恨，南国美人心。回首昆山近，苍茫烟水深。
芝田驿楼
作者：殷云霄
朝代：明

晚照明高阁，曳云带远村。徒劳真自愧，高兴与谁论。木落凌山骨，潮平减石痕。东溟看不远，无奈水云昏。
蓬莱宫
作者：殷云霄
朝代：明

江风吹雨夜云空，众星争泊天西东。狂龙歌舞晚潮外，芳草历乱新晴中。宦情颇似勾漏令，生涯欲问浮丘翁。群盗尚馀柴桑舍，故人空忆蓬莱宫。
虎丘
作者：殷云霄
朝代：明

浒墅舟中日未曛，虎丘山下雨纷纷。前溪僧汲半江水，高阁客眠千顷云。湖山摇落风霜外，乡国萧条虎豹群。羁宦登临聊复尔，不堪行役更思君。
虎丘寺
作者：殷云霄
朝代：明

落日青山外，浮云沧海边。江山皆胜迹，楼阁自人天。碧草生公塔，丹厓陆羽泉。平生独往志，欲老翠微巅。
行路难·水中走马
作者：殷云霄
朝代：明

水中走马，其可行？木末种莲，其可生？彭泽县中五斗米，何如高卧北窗无俗情。猛虎怒号山无色，百兽闻之俱辟易。一朝失所遭束缚，稚子芦矢来学射。
赠太初石川巾
作者：殷云霄
朝代：明
体裁：古风

昔予独钓东流津，赤脚踏石头冠云。乱发垂耳不受束，时时裹头石川巾。四角岳岳不肯折，方峰高桶双缨裂。迩冠章甫从折腰，碧海苍波自瀹雪。太白山人西南来，风神虚朗无尘埃。翩然相赠真不忝，山精海若惊崔嵬。几年疲薾劳风尘，墨绶铜章愧此身。他时顾我日观上，被发与子骑麒麟。
过无锡简侯南湖
作者：殷云霄
朝代：明

别后音书自觉疏，禅房花竹忆京都。一官未去果何意，五载相逢犹故吾。江山应识狂歌客，风雪难寻卖酒垆。奔走江南又芳草，多怀聊复问南湖。
送弟云霓北归
作者：殷云霄
朝代：明

怀疴苦簿领，抱归心匪他。中原犹虎豹，南国多风波。菽水巳久旷，鸿雁各蹉跎。冉冉岁云暮，悲怆将奈何。奈何冰雪时，子来慰我思。相对乃非梦，拭泪问所知。笑言陶佳月，登临赋新诗。款曲踰三旬，倏忽成分离。分离胡山阴，飞雨洒征衣。靡靡万里途，念子复当归。逝言为谁感，居情实自违。游子身尚强，得以慰庭闱。庭闱空在望，屯云蔽层峦。辛勤归须早，勿畏朔风寒。别促岂不悲，愿言慰慈颜。明年芳草节，迟我当来还。来还亦此途，自爱各异乡。风波阻道路，冰雪被山冈。倏尔风帆飞，伫立空彷徨。归与息宴游，典籍有馀芳。
送弟云霓北归·其一
作者：殷云霄
朝代：明

怀疴苦簿领，抱归心匪他。中原犹虎豹，南国多风波。菽水巳久旷，鸿雁各蹉跎。冉冉岁云暮，悲怆将奈何。
送弟云霓北归·其三
作者：殷云霄
朝代：明

分离胡山阴，飞雨洒征衣。靡靡万里途，念子复当归。逝言为谁感，居情实自违。游子身尚强，得以慰庭闱。
送弟云霓北归·其二
作者：殷云霄
朝代：明

奈何冰雪时，子来慰我思。相对乃非梦，拭泪问所知。笑言陶佳月，登临赋新诗。款曲踰三旬，倏忽成分离。
送弟云霓北归·其五
作者：殷云霄
朝代：明

来还亦此途，自爱各异乡。风波阻道路，冰雪被山冈。倏尔风帆飞，伫立空彷徨。归与息宴游，典籍有馀芳。
送弟云霓北归·其四
作者：殷云霄
朝代：明

庭闱空在望，屯云蔽层峦。辛勤归须早，勿畏朔风寒。别促岂不悲，愿言慰慈颜。明年芳草节，迟我当来还。
送酒太初
作者：殷云霄
朝代：明

一樽聊送解馀酲，檐畔梅花芳鸟鸣。风雨江城春梦远，不须惆怅杜鹃声。
金田山
作者：殷云霄
朝代：明
体裁：古风

云峰既合遝，石径亦曲折。晓行霜露重，叶堕寒潭洁。奇石立且仆，泄云去还结。小住爱窈窕，远眺得奇绝。山水适夙志，草木悲暮节。纷纷摇落中，残菊尚可掇。
长店
作者：殷云霄
朝代：明

出京巳三日，长店犹淹留。狂风吹潞河，林木鸣飕飕。江蓠方出水，惨淡河之洲。我欲采其芳，颓波荡我舟。左右望春草，涕泗缘缨流。
闻太初出游
作者：殷云霄
朝代：明

江风散微雨，重峰生遥碧。林端浮新青，梅迟见残白。地僻争讼简，吏散庭宇寂。烟水澹孤城，斋阁坐成夕。忽念同怀人，清光隔咫尺。溪舟时载酒，野步或携策。静躁心讵异，寤歌聊自释。
靖江次方思道韵
作者：殷云霄
朝代：明

层波孤涌地，四际共浮天。海雾常飞雨，江潮自入田。舟樯通百粤，笙鹤近群仙。巧捷生幽恨，沉冥得静便。
题桃花春禽
作者：殷云霄
朝代：明

飘泊东南春巳去，孤帆未足三江路。风涛暂泊钱塘潮，云雾遥看富阳树。寻芳南屏来何迟，春花落尽无残枝。湖上浮鸥背我去，岩畔枯梅犹自奇。王君驰图开素封，黄鹂紫燕桃花红。似伤晚风娇不语，应识春色来相从。故园花鸟偏怜余，三载干戈未有书。捲图还之空叹息，陶家兰柳今何如。
餐梅
作者：殷云霄
朝代：明

退食县斋静，微雨亦复晴。开樽梅花下，啜醨泛其英。残蕊自坠地，更觉春草生。重云生夕暝，江城鸿雁鸣。兀坐不忍去，暂此息营营。簿书非我事，鞭笞非我情。抱策未归去，幽怀徒自盈。
饮张簿宅
作者：殷云霄
朝代：明

飞雁啼莺向晚闻，江空烟净酒微醺。不须远望怜芳草，更与高歌落海云。
魏丞莲花开
作者：殷云霄
朝代：明

列馆招远风，疏渠引江水。朱华冒清涟，静色媚芳芷。宓妃袜生尘，灵均泥不滓。曰余劳簿领，暂此恊芳醴。观物心自怡，感时情靡已。处烦常希寂，居安故难恃。河洛剧虎狼，荆棘暗桑梓。推迁何宁期，委顺资神理。
息游庵为陶大冶赋
作者：殷仲春
朝代：明
体裁：七言律诗

蓟北翩翩侠概馀，风尘游倦返蓬庐。无车不用弹长铗，有帐还应授异书。移石萟兰春径曲，鸣琴坐竹夜窗虚。不妨柳市同为侣，咫尺相过赋索居。
柳枝词·其一
作者：殷仲春
朝代：明
体裁：词

别有新妆更可怜，踏歌连袂柳堤边。不愁月出还家去，贪看鸳鸯水上眠。
柳枝词·其二
作者：殷仲春
朝代：明
体裁：词

绿杨垂缕一溪阴，掩映桃花色更深。花怜易落如侬貌，水流不定似郎心。
湖上冈
作者：殷仲春
朝代：明
体裁：五言绝句

桑柘隐斜日，独登湖上冈。谁人携小棹，载酒出菰蒋。
送刘希宏驿宰之高邮
作者：殷士儋
朝代：明
体裁：五言律诗

迢递淮南驿，风烟隔楚波。潮平渔火近，日落客帆多。远树生乡思，青山入棹歌。春来见芳草，知尔忆鸣珂。
送赵万举守淮安
作者：殷士儋
朝代：明
体裁：五言排律

闻道淮阴郡，舆图属上游。云连江国曙，地接海门秋。诗简中朝彦，遥分南顾忧。青山迎列戟，芳草待扁舟。楚甸歌新牧，琅邪识故侯。津桥通晚泊，膏壤课春畴。树色依官舍，潮声入驿楼。知君富登览，吟兴满沧洲。
不寐
作者：殷奎
朝代：明

中夜不成寐，起来看明月。候虫吟一声，愁肠几回折。愁肠折还续，宛转如环玦。出户野踌躇，商飙倏已发。商飙来何许，吹我头上发。莫吹泪入河，添之作呜咽。
与吴令游雁塔
作者：殷奎
朝代：明

合尖百丈插秋旻，俛仰千年感慨频。梵夹已成空相久，题名都化劫灰新。云来重洒思亲泪，雨歇才清拂面尘。来往匆匆聊记此，他时留与话前因。
与吴宗德县令访古西原三首 其一 最师埪
作者：殷奎
朝代：明

无僧秋寺倚荒原，劫后三埪几许存。争取唐碑镌字记，一碑未刻卧山门。
与吴宗德县令访古西原三首 其三 吉祥寺
作者：殷奎
朝代：明

野寺犹遗一老僧，客来閒话失歊蒸。出门不觉归途晚，一片斜阳挂茂陵。
与吴宗德县令访古西原三首 其二 天圣宫
作者：殷奎
朝代：明

异人乃有重阳子，四海全无第一师。今日偶来寻故宅，海棠开过已多时。
与吴宗德县令访古西原三首·最师埪
作者：殷奎
朝代：明

无僧秋寺倚荒原，劫后三埪几许存。争取唐碑镌字记，一碑未刻卧山门。异人乃有重阳子，四海全无第一师。今日偶来寻故宅，海棠开过已多时。野寺犹遗一老僧，客来閒话失歊蒸。出门不觉归途晚，一片斜阳挂茂陵。
东泉
作者：殷奎
朝代：明

四山饶雨气，一涧落泉声。此处销残暑，还同茂宰行。
中牟
作者：殷奎
朝代：明

中牟县里驻归骖，客路情怀尽自谙。白草黄沙仍渭北，断陂流水已江南。
中秋
作者：殷奎
朝代：明

年年今夜月，双影照西楼。今夜流云乱，天应亦解愁。
临潼张明甫置酒出所藏前贤墨迹为玩
作者：殷奎
朝代：明

仆夫弛担临潼县，寒日晖晖卓午时。旌儒坑边来吊古，灵泉观里去题诗。荐绅谈笑时髦集，飞舄从游夜漏迟。珍重前贤遗墨在，为君开卷动遐思。
临濠严守按行东屯有唱酬之什惜未之见漫成一首兼简吕簿
作者：殷奎
朝代：明

钟离县里古城屯，星散田庐带郭繁。鸡狗相闻淮浦迥，牛羊归牧楚山昏。土风千里吴音在，户籍诸陵汉制存。太守行春僚属从，劭农诗句许谁论。
九日武功余簿书来见索拙作仍惠双笔口占二绝句答之
作者：殷奎
朝代：明

西风破帽不禁吹，默默愁情秪自知。多荷故人相问讯，锦囊羞涩已多时。双笔慇勤慰所思，染来还写寄君诗。空花不作痴人梦，银管犹为感德期。
九日武功余簿书来见索拙作仍惠双笔口占二绝句答之·其一
作者：殷奎
朝代：明

西风破帽不禁吹，默默愁情秪自知。多荷故人相问讯，锦囊羞涩已多时。
九日武功余簿书来见索拙作仍惠双笔口占二绝句答之·其二
作者：殷奎
朝代：明

双笔慇勤慰所思，染来还写寄君诗。空花不作痴人梦，银管犹为感德期。
九日述怀写寄余秦袁陆诸乡先达
作者：殷奎
朝代：明
体裁：七言律诗

辞家来此恰周星，汎汎浮生水上萍。万里乾坤浑欲老，五更风雨不堪听。黄花天畔怜彭泽，青橘霜前忆洞庭。归计坐来成蹭蹬，飞鸿回首羡冥冥。
九日述怀写寄余秦袁陆诸乡先达
作者：殷奎
朝代：明

辞家来此恰周星，汛汛浮生水上萍。万里乾坤浑欲老，五更风雨不堪听。黄花天畔怜彭泽，青橘霜前忆洞庭。归计坐来成蹭蹬，飞鸿回首羡冥冥。
九月廿三日江行回望乡国不胜悲恋
作者：殷奎
朝代：明

敢废君臣义，难忘子母恩。驱驰劳岂惮，定省礼须存。谁附崇儒选，才同谪宦论。转蓬江海迥，洒泪望吴门。
二月七日省牲诸陵沿道杂赋五首
作者：殷奎
朝代：明

一树残花媚晓晖，淡香偏袭旅人衣。春风落尽东阑雪，三载江南未得归。昔日平陵卖酒家，冰槽春色夜能赊。而今酒尽游人散，零落空垣一树华。景帝陵前野草花，也曾沾被旧繁华。只今开遍无人管，付与牛羊卧日斜。野老门前社树青，社公无酒眼醒醒。春泥二月无人上，尽作城头筑土丁。碧椀分来杏酪香，风前浇我渴诗肠。野人今度相辞汝，立马题诗又夕阳。
二月七日省牲诸陵沿道杂赋五首·其一
作者：殷奎
朝代：明

一树残花媚晓晖，淡香偏袭旅人衣。春风落尽东阑雪，三载江南未得归。
二月七日省牲诸陵沿道杂赋五首·其三
作者：殷奎
朝代：明

景帝陵前野草花，也曾沾被旧繁华。只今开遍无人管，付与牛羊卧日斜。
二月七日省牲诸陵沿道杂赋五首·其二
作者：殷奎
朝代：明

昔日平陵卖酒家，冰槽春色夜能赊。而今酒尽游人散，零落空垣一树华。
二月七日省牲诸陵沿道杂赋五首·其五
作者：殷奎
朝代：明

碧椀分来杏酪香，风前浇我渴诗肠。野人今度相辞汝，立马题诗又夕阳。
二月七日省牲诸陵沿道杂赋五首·其五
作者：殷奎
朝代：明
体裁：七言绝句

碧碗分来杏酪香，风前浇我渴诗肠。野人今度相辞汝，立马题诗又夕阳。
二月七日省牲诸陵沿道杂赋五首·其四
作者：殷奎
朝代：明

野老门前社树青，社公无酒眼醒醒。春泥二月无人上，尽作城头筑土丁。
仆与进成簿吕公别七八年矣今兹西行道出钟离进成适佐是邑相见城南涧阿为予惊喜买酒相劳苦同榻涧西土室中夜兴感惜予远去故意甚长口占一首以写鄙怀
作者：殷奎
朝代：明

不见故人今十年，异乡相遇重堪怜。山瓢夜滴梅花雪，土屋寒销榾柮烟。作恶中年为此别，交情今日几人全。多君高谊频兴感，回首明朝定惘然。
仆客中主吕簿所因得遍交府县诸公今日小至辱德和使君招饮馆舍而玄凤丞公又有夜筵之卜客边怀感作此赠之
作者：殷奎
朝代：明

交游岁晚遍江湖，骨肉斯文信不诬。一郡官曹同妙选，百年文运启昌符。山梅雪后冲寒发，春酒沙头满眼沽。节物又惊逢小至，离怀禁得上长途。
以地图赠吴明府题诗其上
作者：殷奎
朝代：明

路从秦岭入吴关，万里山河百战残。携取地图车子上，一番登览一开看。
伏承士景明府增广学舍招致生徒借韵叙谢
作者：殷奎
朝代：明

学舍增修事董生，坊门重立表冯京。远朋已喜牵联至，善政还看次第成。莫笑人情相冷淡，要知天爵最尊荣。斯文千载真吾事，此日于君意尽倾。
伏承陜省卜架阁以臈粥稻米相馈麟游危赞府亦寄鹿脯到斋赋此叙谢
作者：殷奎
朝代：明

客身无伴久凄凉，节物劳人远送将。鲜给野麋兼膘䯚，粥分香稻杂餦餭。嘉平莫问乡风旧，清祀空惭世泽长。薄宦不归芳岁晚，倚楼一望又斜阳。
侯叔庸同行过其故居见迎春一株
作者：殷奎
朝代：明

野花一株何人栽，欲开未开迎春来。主人归来花欲语，欲语不语令人哀。往年看花年正少，花前把酒花长笑。妻能歌舞妾能弹，门外催租无吏到。二十年来院落空，兔葵燕麦竞为容。墙角一丛憔悴煞，年年无主泣东风。今日归来君不住，君今又向何州去。上林骑马听莺时，慎勿长忘故园树。
入关
作者：殷奎
朝代：明

秦关已入重行行，道远尘深两恨并。足倦每因佳境健，眼昏偏傍古碑明。拾遗徒步归何日，庄舄孤吟叹此生。阿母故园头雪白，倚门朝暮若为情。
入新安县境有怀顾明府
作者：殷奎
朝代：明

才入新安趣便真，县中官长是诗人。三年云路离情隔，千里月明清梦频。栗叶满山秋实美，鲂鱼出水冻腴新。高斋昼寂便清供，消受民风一味淳。
关外纪行四十韵
作者：殷奎
朝代：明

一下东吴船，久留中立县。故人致慇勤，行役成迁延。忽惊月破臈，况喜雪见晛。游壮乏厚装，期愆畏多谴。僶俛渡长淮，迤逦违近甸。云来芒砀青，树带隋堤茜。睢水觅忠魂，梁园吊文彦。饮马石涧冰，射兔沙田霰。嵚岩陵交崤，蒗荡渠饯汳。虎牢郑险失，龙门禹功奠。太行西北来，少室东南见。幽寻互明灭，奇观争绕旋。缘河剧凌兢，仰关增畏愞。窍一浑沌凿，场百髑髅战。形势启舆图，踪迹徵史传。翻思所跋涉，抚己犹掉颤。垢面色黴黎，皲手肤卷脔。足茧黤叠胼，须冰白张片。露食觇虚锅，风衣结断线。腻衾烘虱虮，血丳贳獐豜。夜户伐棘遮，寒毡抱蒿荐。浴坎惭伧裎，卧炕哂蛮舛。涉患情靡驩，怀安意徒恋。亲知为留连，伴侣相挽牵。历历堠迎涂，亭亭邮带传。蹭蹬苦阸塞，轩豁慊平衍。亟心或先驱，涩步仍后殿。噤口吹弃灰，困身踞停转。劳矜南士乍，饥阻西值荐。敢谓生不辰，所嗟命非戬。呜呼穹壤大，局蹐尘埃贱。儿嬉忘归荣，亲省借梦便。策竹当仆僮，枕书侪属眷。胡为支离公，何等文学掾。不馂群马刍，希餐孤凤楝。利器匪青萍，良材虚赤箭。区区徒自珍，落落竟谁唁。题诗哦暗灯，把笔呵冻砚。纪行已稠叠，摭实聊贯穿。传观代戏剧，归用诧闻见。
兴庆宫怀古
作者：殷奎
朝代：明

落日宫城咏黍离，一堤衰柳护龙池。蓬莱已失清时水，华萼空馀劫后碑。锦瑟鹃声听去杳，玉笙鹤背候来迟。祇今遗构还修葺，应识雕墙鉴戒垂。
出长安作
作者：殷奎
朝代：明

蹇驴被酒出东关，陈迹依俙眺望间。翡翠坡空悲劫火，凤凰觜在吊囚山。萧萧野树秋霜落，寂寂宫花夜月閒。最是灞陵桥下水，晚来流出转潺湲。
刘龙洲祠
作者：殷奎
朝代：明

改之亦豪迈，生世何落落。抑郁过宫书，蹭蹬勤王略。悲歌能无动，沉醉信有托。新祠荐寒泉，九原讵可作。
初之咸阳别二弟
作者：殷奎
朝代：明

地远知难别，官閒识异恩。桑榆身未老，松柏操终存。亲养情弥切，儿婚礼欲论。政须烦二弟，成此好家门。
初度
作者：殷奎
朝代：明

年年重六日，是我始生朝。自昔增悲感，于今更寂寥。盘餐惭草具，奠醊恨蓬飘。望里南云白，魂飞未易招。
别南山
作者：殷奎
朝代：明

朝夕终南望眼亲，三年欲往竟因循。一杯遥与山灵别，重结平生未了因。
别后重寄永寿诸公
作者：殷奎
朝代：明

平泉山色翠可食，留滞不知归计疏。一月客游风雨半，百年交契子孙初。南郭壶浆秋饮饯，长亭鞍马野踌躇。如此好怀何可别，归来注目重凭虚。
别岁
作者：殷奎
朝代：明

一番来咸阳，三与芳岁别。四方数万里，行役何时歇。百年要有尽，能得几时节。而况已过半，远道何由彻。愁来不成寐，耿耿到明发。乾艾匪他求，鱼网当退结。秣我枥上骓，膏我车上辖。努力遵往轨，无为徒惙惙。
别永寿孟明府
作者：殷奎
朝代：明

急雨凉风一院秋，五更归思逐东流。不堪又与君为别，万里乾坤独自愁。
前赴京邑五妻弟送予苏台今往咸阳季氏又送至枫桥临别作恶情溢乎词
作者：殷奎
朝代：明

异县遥相送，频烦内弟来。路从寒寺去，身逐夜航开。饮泣难为语，垂头忍复回。自多甥舅好，应得抚提孩。
十二月七日回自府城待渡河南
作者：殷奎
朝代：明

羁心向晚倍凄清，立马沙头远思生。争渡车牛留两岸，候人灯火出中城。河冰东合鱼书杳，山霭南分雁字横。岁律匆匆行欲尽，眼穿云海不胜情。
十月七日入夜北风大作连两日夜方止
作者：殷奎
朝代：明
体裁：古风

黑风怒捲长淮急，白浪掀空如壁立。天纲欲解日月摇，地轴愁翻山岳泣。大鰌失穴无处藏，小龙跳渊不敢蛰。长艘巨筏纵复横，走碇摧樯危以岌。此时坐我运甓船，胃倒肠翻几绝粒。戽水闻声悸未平，踏冰失足嗟何及。吾闻君子不乘危，遗体葆藏逾什袭。奎兮汝独非人子，忍使身从鱼濈濈。屈指初终三日交，痛定思之久呜唈。作诗为戒示儿曹，十月九日山阳邑。
十月七日入夜北风大作连两日夜方止
作者：殷奎
朝代：明

黑风怒捲长淮急，白浪掀空如壁立。天纲欲解日月摇，地轴愁翻山岳泣。大鳅失穴无处藏，小龙跳渊不敢蛰。长艘巨筏纵复横，走碇摧樯危以岌。此时坐我运甓船，胃倒肠翻几绝粒。戽水闻声悸未平，踏冰失足嗟何及。吾闻君子不乘危，遗体葆藏逾什袭。奎兮汝独非人子，忍使身从鱼濈濈。屈指初终三日交，痛定思之久呜唈。作诗为戒示儿曹，十月九日山阳邑。
十月二日宝应舟中夜梦先君手赐一狐裘仰视慈颜似怜其远行者梦回伤感悲不自胜
作者：殷奎
朝代：明

故园归梦夜初寒，恍若平生语笑驩。膝下狐裘亲手赐，似怜风雪上长安。
十月廿五日古城对雪有怀吕簿
作者：殷奎
朝代：明

东屯飞雪里，倦客自愁颜。门为袁生掩，船从剡曲閒。到关何日是，行路此时艰。痴坐茅檐底，孤吟对独山。
十月朔旦枕上偶成
作者：殷奎
朝代：明

三干里外未归人，四五旬来半病身。莫问男婚并女嫁，须知亲老又家贫。田园几处荒芜尽，坟墓何人拜扫新。渭水无情过门去，也能呜咽助悲辛。
十月朔旦舟发高邮望拜先垄六言
作者：殷奎
朝代：明

远去先人坟墓，漫从薄宦江湖。诸弟今朝拜扫，伤心独望长途。
华州道中口占寄示陈丞
作者：殷奎
朝代：明

少华山前乱石堤，大敷桥下白沙溪。霜晨顾眄欹貂帽，晴日行吟信马蹄。荠麦青青怜旧采，桑榆历历拟幽栖。举头刺眼三峰秀，县令应须一借梯。
南山
作者：殷奎
朝代：明

南山万叠为我开，一日支颐看几回。最是夕阳时好看，几人闲处解看来。
南山三绝句
作者：殷奎
朝代：明

南山突兀塞吾斋，啖饭看山似食鲑。山自有心来近我，何人裹袜又穿鞋。南山万叠为吾开，一日支颐看几回。最是夕阳时好看，几人閒处解看来。看罢南山看北山，北山奇峭夺天悭。有时走上高原去，秀色娱人忘却还。
南山三绝句·其一
作者：殷奎
朝代：明

南山突兀塞吾斋，啖饭看山似食鲑。山自有心来近我，何人裹袜又穿鞋。
南山三绝句·其三
作者：殷奎
朝代：明

看罢南山看北山，北山奇峭夺天悭。有时走上高原去，秀色娱人忘却还。
南山三绝句·其二
作者：殷奎
朝代：明

南山万叠为吾开，一日支颐看几回。最是夕阳时好看，几人閒处解看来。
原上早春
作者：殷奎
朝代：明

咸阳原上春冥冥，南山北山相对青。山如逆旅镇长在，百年过客无时停。高低冈坂纵横道，今坟古墓知多少。年年来往换新人，恰似春风原上草。草枯只是一年期，人葬终无出土时。贵贱贤愚同一尽，何用空名万古垂。
县斋对雨
作者：殷奎
朝代：明

八月风气寒，荷衣不堪补。南还未成行，山馆眠秋雨。
古乐府江水一百里送海道千户殷仲实
作者：殷奎
朝代：明

江水一百里，潮生江欲平。离情付潮水，相送到吴城。江水一百里，行行复采莲。莲根共连叶，不碍使君船。江水一百里，蒲帆阿那移。相思若流水，那复有穷时。
古乐府煌煌京洛行送施掾史克让使还京都
作者：殷奎
朝代：明

白日丽中天，帝京何煌煌。禁门十二楼，复道遥相望。瑶树带灵囿，醴泉溢兰塘。殊封建秦虢，华胄蹑金张。冠盖耀里闬，车马隘康庄。丈夫四方志，万里觐清光。朝从丞相骑，暮登丞相堂。献纳资谟谋，致泽跻皇唐。眷言善自勖，令闻如圭璋。
古城田
作者：殷奎
朝代：明

仆子中夜起，将牛耕古城。古城古人筑，古城今人耕。古人谁复在，古城今人平。黄蒿上莽苍，白骨下纵横。伤哉功筑日，战守烦戈兵。谁知千载下，耕遍无人争。
吊陈寿夫
作者：殷奎
朝代：明

去年此日昆山县，射圃亭中开小宴。寿夫送我上南京，把酒题诗苦相劝。酒酌碧筒对花饮，诗题素壁成吾谶。谁知岁月才一周，两人生死不相侔。我行万里生如寄，君得一官死如戏。人生变故不可常，洒我风前几行泪。北固山，在何处。西风落日大江秋，诗酒明朝吊君去。
吴明府惠嘉瓜
作者：殷奎
朝代：明

光含碧碗蔗浆寒，色浸红犀玛瑙盘。故侯亲手门前种，摘送相如渴夜餐。
吴朝锡尚书咸阳吊古次韵送之
作者：殷奎
朝代：明

渭城秋草白于霜，驻马高原吊夕阳。汉节观风才独老，秦宫怀古意偏长。云端孤凤巢阿阁，雪里新莺绕建章。想见回朝频奏对，履声长在殿中央。
咸阳原次王景徽宪佥韵
作者：殷奎
朝代：明

秦山不改色，渭水日夜东。昔人矜迭王，陈迹并成空。五陵几树碧，一炬三月红。观风弭玉节，孤咏睇南鸿。
咸阳官舍述怀
作者：殷奎
朝代：明

兵后咸阳也可怜，饥民延喘待丰年。一城瓦砾黄尘里，万井蒿莱白日前。就养路遥惭禄薄，从游地僻失英贤。情知自古儒官冷，未似吾官冷最偏。
咸阳逄卜师颜照磨
作者：殷奎
朝代：明

故人已别十年过，衰鬓相逢半已皤。共挽客衣怜道路，又持使节傍关河。归来西掖清光近，坐对南山爽气多。庭下鸟啼人吏散，紫薇花发柰君何。
哭道原
作者：殷奎
朝代：明

少小交游廿载馀，往来门巷几曾虚。夕阳泪洒邻人篴，何处而今觅旧居。
夕次泗州
作者：殷奎
朝代：明

泗水寒流浅，吴船夜进徐。四方行役始，千里去家馀。晚饭怜红稻，新钱买白鱼。未知风景异，沙月野踌躇。
夜凉
作者：殷奎
朝代：明

玉露凉生昨夜秋，芙蓉香老柳枝愁。故园归思知多少，卧听残更转戍楼。
夜泊大林铺橐中食物数种不知何人持去
作者：殷奎
朝代：明

月馆子之晦，风林客正疲。窥烦君子处，憎忝主人时。谩藏嗟何及，均分浼己卑。丁宁群鼠辈，莫使彦方知。
夜雨
作者：殷奎
朝代：明

一床夜雨梵王宫，预送秋声到客中。孤梦晓来休唤醒，要从渭北过江东。
奎倚席渭城校室伏承耕学袁公雪樵秦公二先生远自故里寄惠新诗教诏之谊暌离之情备溢乎辞捧诵再四感愧交并不能已已既次严韵属和奉怀因兴起丰城云门河南公武潜夫诸先生例借前韵各成一首以见区区向往之私至于落句嬴瀛互用亦足明仆于二先生无少偏党也 其一 答耕学
作者：殷奎
朝代：明

木鱼桥下城南路，三十年来往复情。梦寐隐居高晚节，绸缪姻好仰平生。子云奇字人稀识，东野新诗孰使鸣。无计即归陪第语，行藏聊复任黔嬴。
奎倚席渭城校室伏承耕学袁公雪樵秦公二先生远自故里寄惠新诗教诏之谊暌离之情备溢乎辞捧诵再四感愧交并不能已已既次严韵属和奉怀因兴起丰城云门河南公武潜夫诸先生例借前韵各成一首以见区区向往之私至于落句嬴瀛互用亦足明仆于二先生无少偏党也 其七 潜夫
作者：殷奎
朝代：明

每忆荆州人物论，如君所敬是吾情。月明蟋蟀秋相俟，霜重蒹葭水未生。鞸琫佩刀金错落，和鸾在式玉锵鸣。从容名教无穷乐，何必遥寻海外瀛。
奎倚席渭城校室伏承耕学袁公雪樵秦公二先生远自故里寄惠新诗教诏之谊暌离之情备溢乎辞捧诵再四感愧交并不能已已既次严韵属和奉怀因兴起丰城云门河南公武潜夫诸先生例借前韵各成一首以见区区向往之私至于落句嬴瀛互用亦足明仆于二先生无少偏党也 其三 丰城
作者：殷奎
朝代：明

儒台畴昔起丰城，宿望遥钦镇物情。风节千年徐孺子，渊源一代揭先生。江关暮夜怜乌匝，身世行藏看凤鸣。投老文锋浑矍铄，裹粮三日尚能嬴。
奎倚席渭城校室伏承耕学袁公雪樵秦公二先生远自故里寄惠新诗教诏之谊暌离之情备溢乎辞捧诵再四感愧交并不能已已既次严韵属和奉怀因兴起丰城云门河南公武潜夫诸先生例借前韵各成一首以见区区向往之私至于落句嬴瀛互用亦足明仆于二先生无少偏党也 其二 答雪樵
作者：殷奎
朝代：明

淮海题诗诧老成，远将关辅慰愁情。危机重叹吴三陆，开迹难招鲁两生。皎皎白驹谁复絷，嘤嘤黄鸟自相鸣。橘林亭子垂霜实，翘首仙凡隔凤瀛。
奎倚席渭城校室伏承耕学袁公雪樵秦公二先生远自故里寄惠新诗教诏之谊暌离之情备溢乎辞捧诵再四感愧交并不能已已既次严韵属和奉怀因兴起丰城云门河南公武潜夫诸先生例借前韵各成一首以见区区向往之私至于落句嬴瀛互用亦足明仆于二先生无少偏党也 其五 河南
作者：殷奎
朝代：明

古塘烟雨暮潮平，室远人深叠恨情。海上珊瑚曾倚钓，船头笭箵解全生。冥鸿刷羽秋孤奋，老骥垂头夜一鸣。前史近应重校勘，不教赵姓混秦嬴。
奎倚席渭城校室伏承耕学袁公雪樵秦公二先生远自故里寄惠新诗教诏之谊暌离之情备溢乎辞捧诵再四感愧交并不能已已既次严韵属和奉怀因兴起丰城云门河南公武潜夫诸先生例借前韵各成一首以见区区向往之私至于落句嬴瀛互用亦足明仆于二先生无少偏党也 其六 公武
作者：殷奎
朝代：明

鹿城茅屋好风清，千首文章万古情。江外暮云寒不动，池头春草夜仍生。图经笔削权衡见，篆籀风流剑戟鸣。少小羡君为古学，而今高处到姬嬴。
奎倚席渭城校室伏承耕学袁公雪樵秦公二先生远自故里寄惠新诗教诏之谊暌离之情备溢乎辞捧诵再四感愧交并不能已已既次严韵属和奉怀因兴起丰城云门河南公武潜夫诸先生例借前韵各成一首以见区区向往之私至于落句嬴瀛互用亦足明仆于二先生无少偏党也 其四 云门
作者：殷奎
朝代：明

经术传家擅代名，著书满屋见高情。楚王争事浮丘伯，汉主方求老伏生。干仞云门青壁峻，一陂秋水玉琴鸣。昆丘台上虹垂月，髣髴蓬山在大瀛。
奎倚席渭城校室伏承耕学袁公雪樵秦公二先生远自故里寄惠新诗教诏之谊暌离之情备溢乎辞捧诵再四感愧交并不能已已既次严韵属和奉怀因兴起丰城云门河南公武潜夫诸先生例借前韵各成一首以见区区向往之私至于落句嬴瀛互用亦足明仆于二先生无少偏党也·答耕学
作者：殷奎
朝代：明

木鱼桥下城南路，三十年来往复情。梦寐隐居高晚节，绸缪姻好仰平生。子云奇字人稀识，东野新诗孰使鸣。无计即归陪第语，行藏聊复任黔嬴。淮海题诗诧老成，远将关辅慰愁情。危机重叹吴三陆，开迹难招鲁两生。皎皎白驹谁复絷，嘤嘤黄鸟自相鸣。橘林亭子垂霜实，翘首仙凡隔凤瀛。儒台畴昔起丰城，宿望遥钦镇物情。风节千年徐孺子，渊源一代揭先生。江关暮夜怜乌匝，身世行藏看凤鸣。投老文锋浑矍铄，裹粮三日尚能嬴。经术传家擅代名，著书满屋见高情。楚王争事浮丘伯，汉主方求老伏生。干仞云门青壁峻，一陂秋水玉琴鸣。昆丘台上虹垂月，髣髴蓬山在大瀛。古塘烟雨暮潮平，室远人深叠恨情。海上珊瑚曾倚钓，船头笭箵解全生。冥鸿刷羽秋孤奋，老骥垂头夜一鸣。前史近应重校勘，不教赵姓混秦嬴。鹿城茅屋好风清，千首文章万古情。江外暮云寒不动，池头春草夜仍生。图经笔削权衡见，篆籀风流剑戟鸣。少小羡君为古学，而今高处到姬嬴。每忆荆州人物论，如君所敬是吾情。月明蟋蟀秋相俟，霜重蒹葭水未生。鞸琫佩刀金错落，和鸾在式玉锵鸣。从容名教无穷乐，何必遥寻海外瀛。
奎在乡里时辱先达诸公折辈行与之交者多矣而或远在百里之外近亦不下一二舍以故不获亟从之游独吾叔御道原公武次泉潜夫数君子居相近志相同出入往来无间蚤暮有得必告有疑必质当是时亦诚以为乐矣而未知其为难得也一二年来或出或处或南入于广或东往于齐而奎亦远迹关辅閒居独处每一兴怀平昔从游之乐如在天外茫乎不可复得然后知会合之不易而离索之为苦也昔之人中年为别必数日作恶岂为过哉作诗一首以寄此怀
作者：殷奎
朝代：明

离怀莫怪涕如河，柰此平生交友何。翠阁半山春共赏，板桥深巷晚相过。篇诗出口赓酬快，杯酒论心劝戒多。今日天涯分散尽，几回中夜独悲歌。
始上吴船
作者：殷奎
朝代：明

一身客秦陇，孑孑又南旋。跋涉五千里，始上东吴船。青山尽故旧，迎我船窗前。挥手谢之去，不得相留连。故林白头人，倚门已三年。
娄侯庙
作者：殷奎
朝代：明

子布文武才，鼎峙非本志。伯言社稷臣，早定西龛计。霸功照吴甸，侯封启娄地。何以慰遗民，于焉崇祭祀。
孟云赠杖以诗酬之
作者：殷奎
朝代：明

一枝灵寿落吾手，布褐纶巾便不孤。林下敢同蒙上赐，花前绝胜倩人扶。朱藤未见来南诏，斑竹徒闻赠洛都。支离病骨君能念，消得儿童唤老夫。
孟明府古主簿同游石牛亭
作者：殷奎
朝代：明

负郭青山似我閒，相邀随意一跻攀。路穿叠嶂盘高下，身逐浮云任往还。谁约武昌游退谷，自疑柳子赋囚山。故林秋色归来晚，满拟婆娑数树间。
孤鸿篇
作者：殷奎
朝代：明

孤鸿万里身，飞来到何处。渭水沙寒野草枯，不敢栖他上林树。上林树里玉为巢，太液波光刷羽毛。翠鸟不知生处乐，一心贪恋此游遨。衔粉蹋花殊未已，金丸珠网忽相遭。忽相遭，无处避。巢倾卵覆身首分，死骨纵横中野弃。寒沙枯草人不过，孤鸿此处方婆娑。不恨少稻粱，所喜无网罗。孤鸿孤鸿奈尔何，孤鸿孤鸿奈尔何。
宁陵道中
作者：殷奎
朝代：明

沙随道中水流川，葛陂渡口有新船。有钱便欲买船去，顺流归到江南边。
宋晋宁节度使徐公与金人战死葭州七世孙备为耀州判官以公事至葭见公题名石刻尚存乃致祭而还
作者：殷奎
朝代：明

葭州徐节度，死节壮南朝。大义亲能灭，忠魂孰与招。山川犹惨淡，岁月已萧条。万里诸孙至，遗民涕泪饶。
宿渭城田舍
作者：殷奎
朝代：明

陶然一室野人庄，榻席当门石枕凉。饮食更怜淳朴俗，礼从宜处便随乡。
寄俞仲详都司卜师颜架阁
作者：殷奎
朝代：明

郎官联省寺，对咏溢高情。日出南山紫，风来北榭清。谭玄便玉麈，举白快金茎。吏隐今如此，谁为后世名。
寄公暨卢同知
作者：殷奎
朝代：明

一代文儒新宦业，百年孝友旧家风。乡闾物论皆无间，州县人才孰与同。贫乏喜传消息好，颂谣难买是非公。题诗为贺兼相劝，尽使男儿志气雄。
寄吴宗德明府
作者：殷奎
朝代：明

寂寂先生一草堂，东山卧稳北窗凉。消閒题凤过溪墅，扶病听莺傍苑墙。恨我归期成蹭蹬，向君离思转徬徨。黄花篱落秋深处，准拟相过醉十觞。
寄孟学潜夫二助教
作者：殷奎
朝代：明

星散怜交契，蓬飘愧宦游。斯文千载事，吾党几人谋。稷下师传盛，河南学术优。古风端可复，流俗政须羞。莫谓无知己，何须谩责头。平生期望在，极目注吾娄。
寄弟
作者：殷奎
朝代：明

故园二仲近何如，半载平安未得书。堂下紫荆长几许，墙阴翠竹胜当初。时常官府供徭役，旦日庭帏问起居。愧我飘蓬归已缓，不知归计尚全疏。
寄楚汝桓县丞
作者：殷奎
朝代：明

秋满长安郭，偏怜一故人。松庭公事少，兰□檄书新。暂董㡛官役，犹羁倦客身。斯文心独渴，永日候车尘。
寄次泉
作者：殷奎
朝代：明

渺渺予怀浙水东，故人秖忆傅丞公。科名聊复从先志，宦学端能守素风。湖曲酒船应独棹，云门布袜与谁同。南归拟约卢鸿一，晚饭舵楼山色中。
寄睢州卢别驾
作者：殷奎
朝代：明

我爱睢州好弟兄，不同出处却同情。著书满屋心偏苦，佐政专城迹并清。徐锴又从江左见，贾生难擅洛阳名。月明千里遥相忆，怀抱何由得尽倾。
寄示騊駼
作者：殷奎
朝代：明

自期吾有后，颇恨汝非才。志学年方近，成人责渐催。童心当弃去，书种要留来。准拟翁归日，情怀向尔开。
寄谢杜德方兼简刘禀中
作者：殷奎
朝代：明

百五无家思不聊，北庄居士忽相邀。石安原上春无限，杜老堂前酒正饶。第二回圆怜月夜，不多人醉赏花朝。临岐欲觅刘郎别，已入丹崖不可招。
寄赠孝扬弟
作者：殷奎
朝代：明

书来一事快吾怀，童子之师也自佳。四益缘知功在我，多闻须顾密名斋。兔园挟策身虽困，龙窟探珠志必谐。他日遗经同讲学，白头相对乐无涯。
寄麟游危丞
作者：殷奎
朝代：明

为政山城再涉冬，羡君高致每从容。挥弦避暑宫前月，觅句仙游观里松。长厚固应推密令，骄矜莫谩议元龙。好情满拟相倾泻，少待春风发兴浓。
寄麟游危丞
作者：殷奎
朝代：明

危公佐山县，颇蹑傲吏踪。白眼对时俗，岸帻咏孤松。淮南无隐士，垄上有耕农。公事吾已了，偃卧元非慵。
寒蝉
作者：殷奎
朝代：明

已分长依露叶秋，懒陪貂尾上人头。风前不敢高嘶去，怕被虚声惹别愁。
寒蝉
作者：殷奎
朝代：明

白露凝霜抱叶眠，渴肠愁杀夜来蝉。群儿莫谩相轻贱，清节高风死亦妍。
寒食
作者：殷奎
朝代：明

咸阳官舍冷无烟，翘首南云思黯然。泪眼遥怜诸弟在，吴冈门北钱塘边。
小山丛桂为梁伯益赋
作者：殷奎
朝代：明

梁叟遁世士，偶然出中林。暂作淮南客，长有沧洲心。朝歌紫芝曲，夜弄瑶芳琴。移石对丛桂，结庐寄幽寻。振衣袭古香，倚杖息清阴。春将麋鹿友，秋与猿猱吟。真游悟至理，云卧散冲襟。八公呼不起，王孙无归音。皎皎空谷驹，缥缥丹穴禽。题诗反招隐，怅望碧山岑。
巩县谒宋诸陵
作者：殷奎
朝代：明

奉先桥下水汤汤，俛仰千年一感伤。陵树无根流夕露，宫花有泪洒秋霜。青山巩固神犹惨，白塔钱塘恨更长。圣代方隆中夏统，故应塞北荐馨香。
平凉雹
作者：殷奎
朝代：明

仲夏之日十又九，平凉城下晡时后。阴风吹云变天色，寒气袭人噤人口。须臾腷膊声满地，怪雹横飞大如斗。摧车折木不可当，人马辟易逃林薮。东门宿麦熟未摲，美实离离遍田亩。就根平削三十里，一穗不存君信否。道傍老父向人言，此田官种非民有。欲知种者是何人，两府指挥都督某。乌乎天道岂梦梦，警戒昭然事非偶。厚藏多取物斯忌，害盈福谦神所守。君不见公仪休曾相东鲁，拔却园葵去织妇。又不见霍将军在汉武时，匈奴未灭家何为。
张将军庙
作者：殷奎
朝代：明

咸阳县中春寂寂，官寺民居皆瓦砾。岿然一殿渭河边，暮雨荒垣翳蓬荻。人言此庙祀张侯，作创年深失来历。但见舟人渔子事之谨，常具盘餐致私觌。七月二日庆生朝，十队水嬉飞画鹢。露台百戏竞娱神，变幻鱼龙走巫觋。口称将军主吾渡，渡口流传多伟绩。盲风怪雨白浪翻，过客乞灵无没溺。况闻生时在当阳，据水横矛气如霓。曹家水步八十万，瞑目一呼无敢击。生前英烈死为神，庙祀夤缘岂其的。吾侪小人无识知，知有阴灵系休戚。只今香火甚萧条，风雨前时破堂壁。猊像摧颓府藏空，旌旄散落门庭阒。何当一日还旧观，好妥神栖荐清涤。小人托命在风波，衣食生来此中吃。县官倘有修葺意，愿效区区答涓滴。我听此语为踌躇，祀典民情两相䦧。将军自是熊虎将，猛力雄姿万人敌。长刀不斫严颜头，国士之风何傥俶。功存汉鼎三国分，义却秦兵千载激。荒城野殿何足多，不慰吾民久惊惕。我来伏谒岂有他，前史遗忠自相觅。作诗荐愤代牢羞，投卷中流同吊汨。
张将军庙
作者：殷奎
朝代：明
体裁：古风

咸阳县中春寂寂，官寺民居皆瓦砾。岿然一殿渭河边，暮雨荒垣翳蓬荻。人言此庙祀张侯，作创年深失来历。但见舟人渔子事之谨，常具盘餐致私觌。七月二日庆生朝，十队水嬉飞画鹢。露台百戏竞娱神，变幻鱼龙走巫觋。口称将军主吾渡，渡口流传多伟绩。盲风怪雨白浪翻，过客乞灵无没溺。况闻生时在当阳，据水横矛气如霓。曹家水步八十万，瞑目一呼无敢击。生前英烈死为神，庙祀夤缘岂其的。吾侪小人无识知，知有阴灵系休戚。只今香火甚萧条，风雨前时破堂壁。猊像摧颓府藏空，旌旄散落门庭阒。何当一日还旧观，好妥神栖荐清涤。小人托命在风波，衣食生来此中吃。县官倘有修葺意，愿效区区答涓滴。我听此语为踌躇，祀典民情两相阋。将军自是熊虎将，猛力雄姿万人敌。长刀不斫严颜头，国士之风何傥俶。功存汉鼎三国分，义却秦兵千载激。荒城野殿何足多，不慰吾民久惊惕。我来伏谒岂有他，前史遗忠自相觅。作诗荐愤代牢羞，投卷中流同吊汨。
张昭季索送傅君还彰德诗
作者：殷奎
朝代：明

归来老人雪满头，廿年汗漫西秦游。终南太白意不足，直上葱岭穷冥搜。手探河源蹋积石，昆崙磅礴皆历历。九点齐州两眼空，却返三峰聊一息。人间之世何纷纭，遍地干戈不可闻。只今天地重开辟，霁日扬光万景新。天王降诏厚风俗，养老今年饮乡曲。翻身归赏故园春，享此太平无限福。相州却筑归来庄，笑杀韩家画锦堂。一生富贵今何在，万古功名毕竟亡。君不见东门黄犬华亭鹤，死不得归空作恶。
得家书借长通韵怀二弟
作者：殷奎
朝代：明

封书远寄自乡关，令弟恩情政急难。万里元非双节贵，千金独有一身安。月明孤馆啼乌夜，秋在疏桐滴露寒。欹枕愁肠知几转，归期那敢尚盘桓。曲堂花树可怜春，白日愁眠寂寞滨。老去慈亲惭负米，秋来诸弟忆羹莼。独游纵美谁为贵，同处虽贫自足珍。闻健归来一尊酒，百年相守意弥亲。
得家书借长通韵怀二弟·其一
作者：殷奎
朝代：明

封书远寄自乡关，令弟恩情政急难。万里元非双节贵，千金独有一身安。月明孤馆啼乌夜，秋在疏桐滴露寒。欹枕愁肠知几转，归期那敢尚盘桓。
得家书借长通韵怀二弟·其二
作者：殷奎
朝代：明

曲堂花树可怜春，白日愁眠寂寞滨。老去慈亲惭负米，秋来诸弟忆羹莼。独游纵美谁为贵，同处虽贫自足珍。闻健归来一尊酒，百年相守意弥亲。
忆学堂前凌霄花
作者：殷奎
朝代：明

开遍凌霄石上花，先生犹自未归家。去年此日花开里，几度凭阑到日斜。
忆母
作者：殷奎
朝代：明

底事别离苦，忽当贫贱年。晨昏三载隔，梦寐五更连。老泪寒灯下，愁容暗镜前。此冤无乃酷，焉得问高天。
忆江南三首
作者：殷奎
朝代：明

江南忆，何处忆当先。先忆吾家春水船。有酒有花重庆日，无风无雨太平年。朝夕侍宾筵。江南忆，其次忆何人。正忆高堂七十亲。膝下舞筵围稚子，花前茶会洽比邻。长奉笑颜春。江南忆，何事次当三。弟妹妻孥共笑谈。举酒凉秋持紫蟹，张灯春夜擘黄柑。宁不忆江南。
忆江南三首·其一
作者：殷奎
朝代：明

江南忆，何处忆当先。先忆吾家春水船。有酒有花重庆日，无风无雨太平年。朝夕侍宾筵。
忆江南三首·其三
作者：殷奎
朝代：明

江南忆，何事次当三。弟妹妻孥共笑谈。举酒凉秋持紫蟹，张灯春夜擘黄柑。宁不忆江南。
忆江南三首·其二
作者：殷奎
朝代：明

江南忆，其次忆何人。正忆高堂七十亲。膝下舞筵围稚子，花前茶会洽比邻。长奉笑颜春。
怀乡中诸故旧
作者：殷奎
朝代：明

生平意气漫相亲，零落而今有几人。慧聚山房春酒碧，旧游回首重沾巾。
怀公武
作者：殷奎
朝代：明

快字豪吟在赫蹄，一庭春草梦魂迷。草堂忆得遥装夜，罢酒篝灯候晓鸡。
打碑
作者：殷奎
朝代：明

炎歊扑面火流云，道路争迎白练裙。借问先生何处去，睢城寺里打碑文。沁州碑石汉陵旁，地下玄龟壳也藏。莫怪摩挲成久立，书家知是郭谦光。流杯亭石何年破，立马镌名几字存。契苾坟前崖子上，家鸡笔法尚堪论。
打碑·其一
作者：殷奎
朝代：明

炎歊扑面火流云，道路争迎白练裙。借问先生何处去，睢城寺里打碑文。
打碑·其三
作者：殷奎
朝代：明

流杯亭石何年破，立马镌名几字存。契苾坟前崖子上，家鸡笔法尚堪论。
打碑·其二
作者：殷奎
朝代：明

沁州碑石汉陵旁，地下玄龟壳也藏。莫怪摩挲成久立，书家知是郭谦光。
故园
作者：殷奎
朝代：明

野雉将雏乳燕飞，风光人意两相违。宜男草生春已老，牵牛花开人未归。
故园酴醾
作者：殷奎
朝代：明

一架酴醾手自栽，故园春老未曾开。明年乞得身归去，满为花神酹一杯。
新堂
作者：殷奎
朝代：明

状元坊里作新堂，谁识先生乐意长。清渭西来充泮水，南山东绕作宫墙。
新年
作者：殷奎
朝代：明

故园弟妹拜新年，应望咸阳一黯然。西县东城南北第，阿娘今日在谁边。
施佥宪行部口占奉柬
作者：殷奎
朝代：明

今朝出郭看桑麻，载道歌谣事匪誇。天上法星初弭节，人间甘雨已随车。丹书历历烦申诫，白简棱棱惯击邪。顿使西人谈美政，尽将光彩耀儒家。
早行
作者：殷奎
朝代：明

蓐食中夜起，逐伴行卅里。始发霸城亭，既逾瓦井邸。风劲口益噤，路暗步屡拟。四野阒无人，孤鸿叫不止。岂无村与落，空垣没荆杞。向前更两舍，当到宿州市。假寐候明发，形役吾能已。
早起
作者：殷奎
朝代：明

今日起来早，开户见南山。日出鸟相鸣，云断龙飞还。欲往翠微处，复畏暑路艰。梳头坐门畿，聊且乐吾閒。
早起题白战道驿
作者：殷奎
朝代：明

霜鼓四更转，冰轮三丈悬。冲寒又上道，忆杀画船眠。
春草
作者：殷奎
朝代：明

东风到咸阳，吹起原上草。偶然出门去，迷却平陵道。此处断人肠，得似江南好。叹息复叹息，打蒿充夕食。春风自东来，野草回生色。东风能生草，不能生饿殍。
春草·其一
作者：殷奎
朝代：明

东风到咸阳，吹起原上草。偶然出门去，迷却平陵道。此处断人肠，得似江南好。
春草·其二
作者：殷奎
朝代：明

叹息复叹息，打蒿充夕食。春风自东来，野草回生色。东风能生草，不能生饿殍。
昨蒙仲弘赞府招预新酒河鱼之会筵重席叠不胜杯酌而归惭愧之馀赋此为谢
作者：殷奎
朝代：明

春去愁来思不堪，宾筵日日殢馀酣。食鱼顿觉河鲂美，煮酒初分瓮蚁甘。红荔拈春怜杜曲，青梅对景忆江南。客怀易向尊前醉，礼数虽宽益自惭。
晚泊山家
作者：殷奎
朝代：明

出郭已廿里，别酒犹未醒。野人竞遮邀，路转岩扉静。林沾疏雨凉，山带秋烟暝。借榻未成眠，予心方耿耿。
望华山作
作者：殷奎
朝代：明

泰华三峰秀可知，官桥驻马已多时。削成平地五千仞，壮观西州第一奇。雪压天池龙卧稳，云深仙掌鹤归迟。先天旧学无从问，几度踌躇剧望思。
望昭陵
作者：殷奎
朝代：明

仰止昭陵莽苍中，孤峰奇峭插秋空。因山政恐劳民力，琢石何须象战功。终见兰亭归御府，重闻华衮奠玄宫。独怜陪葬诸臣在，不使春秋祭祀同。
朱节妇冢
作者：殷奎
朝代：明

节妇当盛年，罹此家祸酷。逼迫恶少手，夫死身靡辱。朝论既旌崇，国史复收录。守臣举坠典，持此厉末俗。
李侍御墓
作者：殷奎
朝代：明

李公读论语，探道悟渊微。政推守令最，名重谏诤司。生平信跌荡，之死气不衰。表树限樵牧，善政固在兹。
杜曲二绝句
作者：殷奎
朝代：明

棱棱桑田带水田，夕阳幽兴满樊川。秪疑身在江南处，放我溪头罨画船。青山隔岸水平畴，高柳阴阴五月秋。旋汲寒泉沉碧李，横眠白石漱清流。
杜曲二绝句·其一
作者：殷奎
朝代：明

棱棱桑田带水田，夕阳幽兴满樊川。秪疑身在江南处，放我溪头罨画船。
杜曲二绝句·其二
作者：殷奎
朝代：明

青山隔岸水平畴，高柳阴阴五月秋。旋汲寒泉沉碧李，横眠白石漱清流。
枕流馆夜题
作者：殷奎
朝代：明

千年积雨涨河流，一？秋声到枕头。两耳洗来无一事，不应犹有故园愁。
枕流馆夜题
作者：殷奎
朝代：明
体裁：七言绝句

千年积雨涨河流，一�秋声到枕头。两耳洗来无一事，不应犹有故园愁。
柬陈赞府孟云求灵寿杖
作者：殷奎
朝代：明

长安倦客始南还，足茧那堪道路艰。暂借先生灵寿杖，明朝扶我过潼关。
梦回
作者：殷奎
朝代：明

万里家乡半，三秋信息稀。心情春已去，魂梦夜空归。
梦尚之彦强来问病源所在随以数语答之及觉忘记其辞因成一诗遍寄昆山学诸生且因自警云尔
作者：殷奎
朝代：明

二子从容问病源，病源今日为渠论。所难谢子除矜字，莫易温公戒妄言。广大根基须与立，偏私情好不教存。一朝大寐悠然醒，始悟留心在勿谖。
次韵俞都司咸阳晚眺
作者：殷奎
朝代：明

渭水西风草树凉，郎官瘦马立斜阳。斗鸡下社心空在，逐鹿中原恨独长。黄土一抔增感慨，青山几度阅兴亡。又闻杕杜歌新调，迎劳元戎□□冈。
次韵吴明府
作者：殷奎
朝代：明

赴阙是还乡，无烦恨路长。蟏蛸空罥户，䆉稏已登场。转觉行期近，频添别泪滂。云泥从此隔，聊复驻遥装。
次韵曹长通见寄二首
作者：殷奎
朝代：明

故山隔我几重关，翘首愁怀遣正难。春日题诗来末伏，苏州明月过长安。交游满眼无如旧，盟好经年顿觉寒。每忆吾乡诸寿俊，至今文力尚桓桓。故人别来隔冬春，劳我梦魂飞海滨。秋山终欲援丛桂，夜雨满拟餐丝莼。平生寂寂从人笑，末俗悠悠秖自珍。缄诗万里寄孤客，直比骨肉情相亲。
次韵曹长通见寄二首·其一
作者：殷奎
朝代：明

故山隔我几重关，翘首愁怀遣正难。春日题诗来末伏，苏州明月过长安。交游满眼无如旧，盟好经年顿觉寒。每忆吾乡诸寿俊，至今文力尚桓桓。
次韵曹长通见寄二首·其二
作者：殷奎
朝代：明

故人别来隔冬春，劳我梦魂飞海滨。秋山终欲援丛桂，夜雨满拟餐丝莼。平生寂寂从人笑，末俗悠悠秖自珍。缄诗万里寄孤客，直比骨肉情相亲。
次韵武功余主簿见赠
作者：殷奎
朝代：明

作簿如君信可书，妙年直节见廉隅。邑人自此知从化，天下于今正用儒。远荷到门题作凤，空惭授馆食无鱼。万里庭帏虚侍养，几时同此赋归欤。
次韵洵阳金主簿子厚见怀二首
作者：殷奎
朝代：明

周南数载为谁留，风入貂裘动客愁。薯蓣天寒同谷晚，夫容霜老曲江秋。三吴梦想添新恨，万里归来觅旧游。亦有洵阳高士在，共将幽兴赋刀头。悠悠末俗竞趋尘，落落清才自绝人。漫与弟兄为禄隐，不将簿尉绊吟身。帽檐山郭冲风侧，艇子关河载雪新。惭愧同门相见晚，一番倾盖便相亲。
次韵洵阳金主簿子厚见怀二首·其一
作者：殷奎
朝代：明

周南数载为谁留，风入貂裘动客愁。薯蓣天寒同谷晚，夫容霜老曲江秋。三吴梦想添新恨，万里归来觅旧游。亦有洵阳高士在，共将幽兴赋刀头。
次韵洵阳金主簿子厚见怀二首·其二
作者：殷奎
朝代：明

悠悠末俗竞趋尘，落落清才自绝人。漫与弟兄为禄隐，不将簿尉绊吟身。帽檐山郭冲风侧，艇子关河载雪新。惭愧同门相见晚，一番倾盖便相亲。
次韵耀州陈九成同知见赠
作者：殷奎
朝代：明

新诗留赠信能文，交臂归来恨失君。未遂笑谈申缱绻，徒劳魂梦走缤纷。平生事契他年话，为政风流此日闻。翘首华原秋色里，好分一榻寄孤云。
次韵邢之翰南行留别
作者：殷奎
朝代：明

人事那堪定，身谋政自艰。向隅怜一恸，满座辍群欢。鸠快邯笼放，鱼矜汉网宽。妻孥谁是寄，早早报平安。一旦膺萧律，三时守楚阍。穷愁关月淡，幽愤海天昏。纪咏伤前事，归耕几后恩。柳州才岂拙，无用问天孙。
次韵邢之翰南行留别·其一
作者：殷奎
朝代：明

人事那堪定，身谋政自艰。向隅怜一恸，满座辍群欢。鸠快邯笼放，鱼矜汉网宽。妻孥谁是寄，早早报平安。
次韵邢之翰南行留别·其二
作者：殷奎
朝代：明

一旦膺萧律，三时守楚阍。穷愁关月淡，幽愤海天昏。纪咏伤前事，归耕几后恩。柳州才岂拙，无用问天孙。
次韵金德儒秋怀
作者：殷奎
朝代：明

只影飘萧渭水头，凉风白雁一天秋。秦云未改南山色，汉月空涵故国愁。万古勋名随野马，百年心事付沙鸥。后生莫漫誇形胜，舆地而今混九州。青山才见便低头，况复频伤宋玉秋。万户新霜添客况，一窗凉月伴人愁。扶摇敢附云间翼，浩荡思随海上鸥。忽得君诗还喜剧，犹疑老杜在鄜州。
次韵金德儒秋怀·其一
作者：殷奎
朝代：明

只影飘萧渭水头，凉风白雁一天秋。秦云未改南山色，汉月空涵故国愁。万古勋名随野马，百年心事付沙鸥。后生莫漫誇形胜，舆地而今混九州。
次韵金德儒秋怀·其二
作者：殷奎
朝代：明

青山才见便低头，况复频伤宋玉秋。万户新霜添客况，一窗凉月伴人愁。扶摇敢附云间翼，浩荡思随海上鸥。忽得君诗还喜剧，犹疑老杜在鄜州。
次韵长通见寄二绝句
作者：殷奎
朝代：明

两屐常时过曲亭，小窗风雨夜谈经。缁尘眯目愁漂泊，梦里云山只暂青。本无奇特誇修干，漫自支离语大年。封殖正烦君子在，岁寒终拟见苍然。
次韵长通见寄二绝句·其一
作者：殷奎
朝代：明

两屐常时过曲亭，小窗风雨夜谈经。缁尘眯目愁漂泊，梦里云山只暂青。
次韵长通见寄二绝句·其二
作者：殷奎
朝代：明

本无奇特誇修干，漫自支离语大年。封殖正烦君子在，岁寒终拟见苍然。
次韵雪樵先生去岁臈月见怀之作
作者：殷奎
朝代：明

久客浑愁剧，那堪岁暮时。失群怜雁断，归计怕鹃迟。老树秋风咽，空梁汉月垂。唤回今夕梦，和去旧年诗。倚席犹无地，登瀛岂有时。繁华都去尽，游宦独来迟。亲养愁长阻，朋情荷远垂。乡音谁是伴，吟断寄来诗。
次韵雪樵先生去岁臈月见怀之作·其一
作者：殷奎
朝代：明

久客浑愁剧，那堪岁暮时。失群怜雁断，归计怕鹃迟。老树秋风咽，空梁汉月垂。唤回今夕梦，和去旧年诗。
次韵雪樵先生去岁臈月见怀之作·其二
作者：殷奎
朝代：明

倚席犹无地，登瀛岂有时。繁华都去尽，游宦独来迟。亲养愁长阻，朋情荷远垂。乡音谁是伴，吟断寄来诗。
次韵题郝士景诗后
作者：殷奎
朝代：明

伏枥长鸣意气生，朱衣华发下瑶京。位从列宿图中见，名向翘才馆里成。古锦囊来空复美，碧纱笼去未为荣。大夫自有登高赋，无限丹心此际倾。
正旦公燕有怀二弟
作者：殷奎
朝代：明

一县衣冠共祝天，礼成为庆秩初筵。身惭重客居人右，心忆慈亲堕尔前。春酒百壶空潋滟，清歌双舞漫婵娟。遥怜二仲高堂上，綵服承颜似昔年。
殇真长
作者：殷奎
朝代：明

苕英陵紫霄，荣悴倏相袭。杏乳剪霜刀，落地不可拾。娟娟芳婴面，秀色赪玉立。生之既不易，殇之何太急。神理谁能诘，物命孰使执。搔首问青天，天高听不及。
民谣
作者：殷奎
朝代：明

耳边十载聒干戈，愁死愁生两鬓皤。昨日县中人报道，新开学馆著弦歌。县中学馆喜新开，抱取儿孙去看来。正值县官行礼日，雍容揖让列尊罍。县官揖让坐横堂，专为朝家育俊良。归去我儿须记取，门前有个状元坊。
民谣·其一
作者：殷奎
朝代：明

耳边十载聒干戈，愁死愁生两鬓皤。昨日县中人报道，新开学馆著弦歌。
民谣·其三
作者：殷奎
朝代：明

县官揖让坐横堂，专为朝家育俊良。归去我儿须记取，门前有个状元坊。
民谣·其二
作者：殷奎
朝代：明

县中学馆喜新开，抱取儿孙去看来。正值县官行礼日，雍容揖让列尊罍。
永寿县期孟明府未还
作者：殷奎
朝代：明

秋至物情变，雨来山气凉。孤怀客夜水，薄宦归程长。平泉倦登陟，葆峰谩徜徉。故人期未至，岸帻上高冈。
汜水关上偶题
作者：殷奎
朝代：明

岩邑区区吝叔封，谁知相爱是相攻。京虽不度非难克，祭吕何曾识此公。
洛阳
作者：殷奎
朝代：明

铜驼巷陌草萋萋，金谷园林迹已迷。惆怅天津桥上月，更无人听杜鹃啼。
洛阳城外望龙门作
作者：殷奎
朝代：明

行至洛城下，豁然见龙门。连山亘千里，辟当南崖根。神功发玄造，面势驾厚坤。昔贤兹阐道，光烂搏桑暾。因之景益胜，后天镇长存。晴川一怅望，毕志誓穷源。
海燕
作者：殷奎
朝代：明

海燕朝始来，巢我旧堂楣。酸枣作春花，还是去年枝。微物亦有常，人事乃不齐。东风故园暮，万里愆归期。岂无弟与妹，志养须躬为。亲忧路共长，况复音书迟。安得如海燕，飞去慰所思。
涉水
作者：殷奎
朝代：明

灞浐交流纵复横，醉驮驴背任欹倾。风前似蹋天池翼，月下如骑采石鲸。何处兰舟相荡漾，谁家罗袜斗轻盈。总输八月仙槎上，濯足银河万里行。
清明日喜雨
作者：殷奎
朝代：明

关陜连年苦旱灾，春田如石垦难开。十雨直教一雨足，二月欲尽三月来。菜甲充肠回饿莩，麦苗满眼发枯荄。先生共喜夜不寐，饱饭终年不用猜。
清明有怀公武
作者：殷奎
朝代：明

忽见清明在客边，可堪形影自相怜。忆寻芳草江南好，谩惜馀花乱后妍。孤梦月明归夜夜，多情春老恨年年。夕阳玉子冈头路，知与谁人共醉眠。
渑池道中
作者：殷奎
朝代：明

残腊行就尽，短景仍自急。蚤行渑池道，雪霰方交集。枯肠冷欲冰，野店久始及。抱薪事晨炊，粝米不暇淅。迟晴复登途，敢自爱足力。黑风西北来，山石动嶪岌。喷薄两厓间，怒鬨万夫敌。沙尘委眼鼻，口噤不得吸。日车吹欲堕，正昼寒无色。前历千秋亭，薄暮抵县邑。地主馈牛脔，馆人秣马疋。炕暖筋骨融，坐定神魄息。缅思天壤内，群动各有适。胡为独此来，辛苦为形役。先人遗体在，保护敢失职。终当返田庐，母子相怡怿。
渭陵
作者：殷奎
朝代：明

炎精八叶巳中衰，千载荒陵竟属谁。寝殿有垣悲踯躅，苑门无地觅罘罳。祥开沙麓沟中绝，祸变阶墀土未夷。飒飒凉风吹客鬓，不堪兴感立多时。
游雎村寺观杨太妃墓志
作者：殷奎
朝代：明

骑驴上厓去，去到雎村寺。空院一僧居，荒榛几人至。片石卧山门，上有唐朝字。知是武家坟，咸亨岁中志。王礼葬已厚，戚苑恩更异。尊号换穹碑，园陵易新制。谁知发掘馀，此石犹在世。摩挲一俛仰，咄彼千载事。夕阳归去来，渭水方东逝。
漫成
作者：殷奎
朝代：明

无荣无辱任疏顽，未有平生此日閒。月幌听乌当北斗，风檐扪虱对南山。人情落落休分别，身世悠悠谩往还。问有未偿何债在，青鞋终华待跻攀。
潼关留别梦得孟云子厚希曾诸君子
作者：殷奎
朝代：明

客里衣冠喜合并，留连三日荷深情。华阴县里追游好，江月亭前发兴清。碑记延熹充嗜古，杖分灵寿得扶倾。匆匆又上关东道，萍聚蓬飘叹此生。
潼关送邹指挥还长安
作者：殷奎
朝代：明

三载潼关烦出将，指挥戎阵静无哗。秋防帐里陈壶矢，夜逻山前拥鼓笳。汉阁论功名已重，秦川在望路非赊。五桥应有山林在，准拟题诗候小车。
王宪佥馈饼饵
作者：殷奎
朝代：明

绣斧分巡礼数宽，怜才特地辍朝餐。官厨饼餤红绫样，分入先生苜蓿盘。
王御史墓
作者：殷奎
朝代：明

御史春秋学，脱略专门陋。见诸行事间，大用亦未究。气直沮权相，忧深旷储副。复墓非为眩，所思在耆旧。
留别乡中诸故旧
作者：殷奎
朝代：明

天官谬选到非才，相府陈情许放回。岂意冷员叨忝去，却从新例调迁来。亲庭七十年方近，客路三千里向开。遥想故人能念我，题诗留别重裴徊。
疏雨
作者：殷奎
朝代：明

庭旷疏雨响，夜凉归思多。缄书未能寄，流恨满烟萝。
登乾陵作
作者：殷奎
朝代：明

观阙倾颓石兽残，凉风侧帽话长安。函香不觉天能雨，移檄空怜土未乾。月过三原秋淡淡，云来九嵏夜漫漫。谁能唤起裴宫监，为说当初创业难。
登灏灵门重望华山
作者：殷奎
朝代：明

灏灵门上立逡巡，华岳今朝看得真。巨斧削成天一柱，高标亏蔽地双轮。仙翁举掌能招我，玉女洗头将事人。何时尘缘竟了得，中峰高处去栖身。
登白起城见榴花一株
作者：殷奎
朝代：明

城下茨藜十里沙，城中无处觅人家。琼英开遍无人赏，肠断衰翁对日斜。
登西安府鼓楼
作者：殷奎
朝代：明

西府层楼接上台，客怀落日为谁开。一天秋色云飞断，万户晴晖鹊噪来。遍倚危阑频入感，未吹画角已兴哀。千年朝市仍更变，独有南山石未灰。
登长陵
作者：殷奎
朝代：明

北风吹日下长陵，乌帽欹倾与客登。幽事寻来几两屐，吟身扶得一枝藤。图经考订嗟承误，祀典流传感废兴。黄土一抔谁复禁，空遗翁仲立崚嶒。
睢州书报道原之亡而不言其故哭之二夕梦与相见语其事甚悉然不可徵也作此寄卢吊且问之
作者：殷奎
朝代：明

睢州昨日缄书至，报道道原今亦亡。岂为思家缠旧病，莫因作县坐新章。无人老母谁终养，寡妇孤儿我独伤。客夜梦回呜咽久，不禁寒月下空梁。
睢阳吊古
作者：殷奎
朝代：明

黄尘下马睢阳道，束带徘徊吊数公。韩李文章今日事，江淮堡障中兴功。千年双庙基何在，百战孤城气尚雄。寄语河南夏御史，愿修前典表遗忠。
祀回
作者：殷奎
朝代：明

七陵秋祀罢，一骑雨中归。候火明孤馆，凉风洒客衣。草虫声转急，巢燕意多违。为托思乡梦，南云白处飞。
祷雨有应题赠县中令佐
作者：殷奎
朝代：明

春田处处耕难入，宿麦蔪蔪秀未齐。县里官僚忧旱熯，陇头黎庶望云霓。香烟谒庙携双袖，甘雨随车过一犁。两屐莫嫌趋贺晚，上街滑滑怕青泥。
秋树
作者：殷奎
朝代：明

秋树巳摵摵，秋风复吹吹。独居感时节，忧来浩无涯。念身匪金石，强壮忽已移。四十惧无闻，五十庶知非。丈夫事业在，用舍无盈亏。自信苟不谬，天命吾奚疑。
秋社
作者：殷奎
朝代：明

秋社荒山里，迎龙野庙开。豚蹄田父祝，鞍马县官来。
秋祀长陵斋宿作
作者：殷奎
朝代：明

县寮严祀事，襆被出东城。薄暮炎歊静，高天象纬明。汉陵秋草暗，秦树露蝉鸣。俛仰千年下，那堪客思生。
移咸阳图入学
作者：殷奎
朝代：明

翠石镌图在学前，锋棱刓缺已多年。诸人弃去浑堪惜，茂宰移来也自贤。百里从迁新井邑，五陵不改旧山川。明朝打去街头卖，胜种西泉二亩田。
立春日与瞿允同县宰饮酒
作者：殷奎
朝代：明

故人昨日故乡来，春日今朝春酒开。鲑菜新盘还饤饾，莺花旧梦重徘徊。情知老至抛书册，怕见容衰掩镜台。子起为吾歌肮脏，出门一笑谩怜才。
立春日口占
作者：殷奎
朝代：明

愁日逢春日，吟身是病身。都忘乡俗旧，转觉老怀新。问舍求田岁，婚男嫁女辰。共谁论此事，俛首对傍人。
答巩昌诸县枉顾不值
作者：殷奎
朝代：明

空烦车马扣云关，不是先生不得閒。为报今朝有幽兴，半醒半醉去游山。
紫荆树
作者：殷奎
朝代：明

紫荆亲种北堂前，春雨宜男色共鲜。拟举韦家为月会，乞身归去莫迟延。
绝句
作者：殷奎
朝代：明

灞陵桥下水潺湲，人影离披夕照间。来往总怜车马好，西风破帽独南还。
绝句
作者：殷奎
朝代：明

霜落水禽啼，寒流绕大堤。长鱼不受钓，跃过石梁西。
绝句
作者：殷奎
朝代：明
体裁：五言绝句

风劲虎狼嗥，盘车石栈高。潼关䟎运急，不敢更辞劳。
绝句
作者：殷奎
朝代：明

风劲虎狼嘷，盘车石栈高。潼关䟎运急，不敢更辞劳。
罗敷桥下见双白鹭
作者：殷奎
朝代：明

飞来双白鹭，双鸣复双止。凝思寥廓天，弄影清泠水。予心慕贞洁，尘网谁相拟。为尔立斯须，况在罗敷里。
联句
作者：殷奎
朝代：明

雨晴苔径滑如饴，乌帽檐斜屐齿危。一鸟不鸣秋树暗，数峰如立晚云奇。道傍野老邀相饮，坐上乡人别有期。泉石也须还我辈，丁宁猿鹤莫深疑。
臈日有怀陈侍郎则项郎中驾秦御史炳陈御史增夏御史时
作者：殷奎
朝代：明

臈日晴原感慨长，斯民休息荷时康。十禽物盛馀三杀，八蜡年丰达万方。分粥邻人怜旧俗，赐脂朝士羡恩光。举头南北云泥隔，为写新诗托雁行。
自警
作者：殷奎
朝代：明

生平为学苦多歧，一寸灵台尚可持。肯向二三频致察，何须五十始知非。行藏莫昧乘机速，仁义无妨见效迟。静里工夫难著力，尽教动处与防微。
茂陵
作者：殷奎
朝代：明

欲修封禅觅蓬莱，武节巡边万里回。祠灶有方能却老，茂陵还近习仙台。
虎牢关
作者：殷奎
朝代：明

虎牢天下险，阸塞矜创见。古今托形势，南北重喉咽。悬崖削千仞，只轮通一线。何物狡狯儿，平地产怪变。能令晋楚争，解使刘项战。至今汜水波，呜咽犹含怨。我来千载下，驻足一吊唁。何当铲岩㟧，夷岨就平衍。销兵铸耕锄，寸寸人得畋。四海垣不虞，奸雄尔奚擅。
西原游望
作者：殷奎
朝代：明

层原横百里，一望五陵空。云过山城黑，风来野烧红。吟身驴子上，归思雁行东。薄暮沙尘起，令人叹转蓬。
见月
作者：殷奎
朝代：明

举头见月使人怜，自出门来十上弦。阿姥此时堂下拜，教儿无事归来快。
诸生送别阊门
作者：殷奎
朝代：明

衰柳阊门道，丹枫远浦桥。泪容行路惨，别恨几时消。羁旅情虽恶，师生义自饶。成才吾所望，相见亦非遥。
贡院夜集
作者：殷奎
朝代：明

秋暑不可那，风庭生夕凉。高树互荫蔽，云月流微光。庞眉三数公，幽赏来相将。才彦集翘楚，亦有张与黄。咄兹古都会，况当文翰场。前徽信未沫，夙慕斯终偿。于焉盘礴羸，欣然命壶觞。趣得景自会，心迥形都忘。谈谐杂嘲谑，引此清兴长。良晤难屡得，乐事不可常。酒行莫辞醉，散去徒相望。
赋季子祠
作者：殷奎
朝代：明

让王开国江之左，尚父周王十三世。僣王一变变于夷，至德巍巍谁复继。有美季子才且贤，历聘上国何翩翩。东游纵观太师乐，王风帝德皆能言。周旋齐鲁说诸子，无愧古人相警意。衣酬献著交情，佩剑终县见高谊。使车焞焞尚未还，鱼中之刀机已先。去之宁附子臧节，不忍父子兄弟戕其天。世人躗言何足数，类云辞国兆亡土。不知自古皆有亡，曾有遗风振千古。春秋大义昭日星，特笔表墓幽光明。故国遗祠神戾止，吴民世世丰粢盛。周之孙子乌台彦，烈日秋霜映颜面。阖闾城边春水波，荡漾兰舟过淮甸。高台凤舞大江东，孰作乌台气势雄。明年台前霜叶红，归陪骢马观吴风。观吴风，歌至德，季子祠前照秋色。
赠卫武孟
作者：殷奎
朝代：明

桑海茫茫不可论，衣冠乡里几家存。咸阳渡口秋风里，惊见开禧执政孙。王事贤劳可得闻，贡来官马动成群。身先牧圉关山险，胆敌将军战伐勋。栗亭薯蓣耕云熟，同谷黄精斸雪深。恐有诗人在山野，使还为我一相寻。
赠卫武孟·其一
作者：殷奎
朝代：明

桑海茫茫不可论，衣冠乡里几家存。咸阳渡口秋风里，惊见开禧执政孙。
赠卫武孟·其三
作者：殷奎
朝代：明

栗亭薯蓣耕云熟，同谷黄精斸雪深。恐有诗人在山野，使还为我一相寻。
赠卫武孟·其二
作者：殷奎
朝代：明

王事贤劳可得闻，贡来官马动成群。身先牧圉关山险，胆敌将军战伐勋。
赠同官茅丞
作者：殷奎
朝代：明

海门东畔是三沙，绝域孤城去路赊。紫蟹银鱼充顿顿，红椒金橘种家家。地邻员峤仙人宅，门系河源使者槎。枳棘元非栖凤处，故应归思满烟霞。
赠夏臻
作者：殷奎
朝代：明

终南山色亦佳哉，野鹤孤云处处来。子夏小冠亲手制，许生宽褐称身裁。淮南桂树何年别，溪北梅花几度开。归去草堂流水在，不堪清浅问蓬莱。
赠武功邢明府之翰余簿公至父兼柬李赞府崇业
作者：殷奎
朝代：明

武功千载纪佳名，地望犹堪冠列城。古庙邰封尊后稷，空坟汉节表苏卿。凋残里社流移复，文采官寮抚字并。太史行修循吏传，可容卓鲁擅英声。
赠赵子常
作者：殷奎
朝代：明

西夏往来迁子去，量移今喜在长安。梦魂尚悸关河险，足力应谙道路难。定见相如归赵璧，不妨钟子著南冠。春风拟作还乡伴，花满吴宫得共看。
蹋雪入汳城简丘克庄郎中
作者：殷奎
朝代：明

花雪飞宵春可怜，大梁城外客愁边。蹋穿东郭先生履，咽得西京节士毡。色映玉蛆浮翠斝，光翻缟鹤舞琼筵。省垣东阁清如许，只欠梅花发兴妍。
过崤陵
作者：殷奎
朝代：明

虢洛行三日，嵚岩历二陵。骑危甘下步，虎近怯高登。仆木崩崖底，摧轮乱石层。所悲秦晋事，踪迹尚堪徵。
过廉平章樊川别墅
作者：殷奎
朝代：明

山水娱人未肯休，登临何事白人头。君看花木樊川墅，秪有廉泉独自流。
过清流关
作者：殷奎
朝代：明

清流染血滑如苔，一战平边宋祚开。关门今日无人守，驴背诗人雪里来。
过睢州哭公暨
作者：殷奎
朝代：明

儒效时方少，君才得暂伸。大邦多委重，别乘著清纯。安集心恒苦，谦虚政自循。魂归千里骨，哀动一州民。艺圃摧芳桂，词源失壮鳞。经过流涕横，不独为姻亲。
过霸王城
作者：殷奎
朝代：明

淮山万叠暮云平，淮水千年咽恨声。落日舟人重指点，前头便是霸王城。
述怀
作者：殷奎
朝代：明

役役感大化，倏忽变冬春。万物各吐气，区萌亦求伸。如何独睽隔，置身埃与尘。春秋旷宗职，将母苦无因。登山目力短，泪洒南飞云。宿昔梦颜色，教戒语谆谆。堂阴树谖在，归省果何辰。
述怀呈昭季教授
作者：殷奎
朝代：明

长安学舍十日雨，客思秋来何可禁。出门青泥没两屐，满城素练敲千砧。田园荒芜归未得，桑梓梦寐来相寻。赖有主人张季子，每聆清话入更深。
述怀次郝宰韵
作者：殷奎
朝代：明

镜里频看白发生，一身三岁离南京。力辞敢谓官非贵，自顾深惭学未成。亦欲匡时希董仲，不将稽古羡桓荣。支离留得残形在，尊酒无人独自倾。
送人从军
作者：殷奎
朝代：明

小队拥霓旌，从军右北平。轻身常逐北，猛力惯擒生。落日黄河动，清秋太白横。单于未款塞，勋业待君成。
送古季初主簿之永寿兼简孟宾知县丁仁卿县丞
作者：殷奎
朝代：明
体裁：七言律诗

客里难持送客杯，愁肠几度为君开。特科方重词章选，小试应多簿领才。兔窟击鲜山雪盛，蜂房割蜜县花开。官僚转觉麻亭好，谈笑何时许一陪。
送古季初主簿之永寿兼简孟宾知县丁仁卿县丞
作者：殷奎
朝代：明

客里难持送客杯，愁肠几度为君开。特科方重词章选，小试应多簿领才。？窟击鲜山雪盛，蜂房割蜜县花开。官僚转觉麻亭好，谈笑何时许一陪。
送吴明府南还
作者：殷奎
朝代：明

茂宰贵从枢府出，荒城喜见德星临。饥寒忍放鞭笞手，流转频劳抚字心。伏枥难羁千里足，甘棠才驻一年阴。渭川过雨秋波满，得似离愁几许深。
送唐彦博县宰朝京
作者：殷奎
朝代：明

去思此日盈汧陇，试问同年得似无。万里关河携一鹤，五城楼观蹋双凫。封书客里春仍寄，别酒沙头晚更沽。江上故人如问我，为言归思满江湖。
送季公存主簿还褒城
作者：殷奎
朝代：明

巴茶充贡入长安，王事能忘道路难。阁道马鸣关月冷，站车驼困岭云寒。偿来官课囊应涩，打去碑文墨未乾。明日拟将颜帖寄，好分鹿脯到朝盘。
送宜川刘知县赴都
作者：殷奎
朝代：明

世科怜继美，出宰重宜川。陶穴流移复，边城谣颂传。一双王令舄，五鼓郑侯船。目送南云晚，题诗为惘然。
送张户部铨选江西
作者：殷奎
朝代：明

太平天子念遐方，典选应推汉署郎。星剑倚空开北极，龙旌照海压南荒。久知郡县求循吏，须信朝廷守旧章。使节重烦采民瘼，遄归奏对近清光。
送徐罙大
作者：殷奎
朝代：明

布衣三载长安客，一日公车趣召来。驻马已无官柳在，听莺莫待苑花开。贤名久慕东州彦，王佐方需季世才。病骨支离愧无用，白云归路漫裴徊。
送朱子方之永寿访孟明府
作者：殷奎
朝代：明

十二街头雪未消，蹇驴驮醉影飘萧。凭君说向麻亭尹，如此疏顽可见招。小车渡浅水流烟，更上长船望碧天。有兴欲寻安道去，秦原高处不通川。
送朱子方之永寿访孟明府·其一
作者：殷奎
朝代：明

十二街头雪未消，蹇驴驮醉影飘萧。凭君说向麻亭尹，如此疏顽可见招。
送朱子方之永寿访孟明府·其二
作者：殷奎
朝代：明

小车渡浅水流烟，更上长船望碧天。有兴欲寻安道去，秦原高处不通川。
送武功余簿行稼商州
作者：殷奎
朝代：明

秦岭纵横宿雨收，西风匹马蹋商州。锦囊诗句题应满，此是南山第一游。
送汉中太守费浩然朝京
作者：殷奎
朝代：明

公昨汉中初出守，剑门犹拒万夫开。郡民惊悸思良吏，天诏丁宁用秀才。形势百城归控制，流移十载赖招来。颍川应有重临日，谈笑南楼尚可陪。
郑参政第宴集
作者：殷奎
朝代：明

秩秩宾筵昼日开，校文初罢棘闱来。省臣礼数宽容抗，座主文章老许陪。碧椀浆寒清骨气，红绫饼耎胶牙腮。醉归鼓腹羞餐素，预拟横堂育俊才。
郑参政第宴集
作者：殷奎
朝代：明
体裁：七言律诗

秩秩宾筵昼日开，校文初罢棘闱来。省臣礼数宽容抗，座主文章老许陪。碧碗浆寒清骨气，红绫饼耎胶牙腮。醉归鼓腹羞餐素，预拟横堂育俊才。
郑州城外望密县诸山作
作者：殷奎
朝代：明

郑州西南数峰青，出门见之车为停。濠梁至此千馀里，醉眼今朝方始醒。
郑州道中
作者：殷奎
朝代：明

甫田万顷少耕犁，茂草东西一色齐。寒日荒荒飞野雉，晚烟漠漠走山麑。
鄠簿袁鲁瞻见访
作者：殷奎
朝代：明

下马敲门月色新，语音遥认是乡人。驰驱王事贤劳日，问讯吾徒寂寞滨。白饭可能淹骑从，青灯空复伴吟身。平生鄠杜佳山水，便欲同游第一春。
酬之翰惠布
作者：殷奎
朝代：明

远赠知君怜缕蓝，裁缝自顾亦何堪。束来韦带浑相称，立傍狐裘政未惭。洁白尽教欺雪氅，淡红无用费春蚕。此身真是长安客，惟有儒冠尚自南。
重登长安鼓楼
作者：殷奎
朝代：明

秋半长安特地寒，西风不管客衣单。晚晴贪看南山色，百尺危楼独倚阑。
重赋一绝
作者：殷奎
朝代：明

嬖女伏诛临内阃，贼臣留讨付东宫。马嵬已定中兴业，灵武谁誇第一功。
野鹤
作者：殷奎
朝代：明

野鹤长鸣老树根，呼来不上大夫轩。群鸡啄食谁争去，风满秋林独自鶱。
长安新城·其一
作者：殷奎
朝代：明

贤王来镇陜关西，增广都城弗敢稽。势兼北苑一绳直，声殷南山万杵齐。晴角远从天汉落，春旗平拂斗杓低。喜看保障如磐石，为赋秦风气似霓。
长安新城·其二
作者：殷奎
朝代：明

纸钱如雪草如烟，百五家家上墓田。春去思乡浑欲老，愁来欹枕不成眠。
长陵晓望
作者：殷奎
朝代：明

马上东风生晓寒，长陵高处望长安。丘墟散落人才尽，冈陇分崩王气残。岁祀几朝修典制，月游无庙著衣冠。山河百战谁能主，却属渔翁一钓竿。
闺思
作者：殷奎
朝代：明

万里音书隔，归期日夜猜。沙头一雁下，可是渭川来。
闻叔御谪濠梁
作者：殷奎
朝代：明

项叔为郎白首年，买牛谪去种濠田。书辞皎皎春成梦，灯影幢幢夜不眠。里巷无多交左在，班行历数几人全。何时破屋秋风里，依旧哦诗棹酒船。
阳陵
作者：殷奎
朝代：明

恭俭相仍自足称，路人犹解指阳陵。河间不立胶东立，礼乐千年尚未兴。
陈情一首同呈
作者：殷奎
朝代：明

曾因才短故辞官，还得前时苜蓿盘。病骨支离惭倚席，客怀牢落强峨冠。慈闱老去家贫甚，先垄年来水啮残。圣主仁深恩例在，愿推馀润到荒寒。
除夕
作者：殷奎
朝代：明

一身漂泊路三千，长乐坡前逆旅边。寒榻愁眠残雪夜，不知明日是新年。
除夕俞玄善同宿
作者：殷奎
朝代：明

牢落岁除辰，那堪是客身。娱亲三载缺，入夜百忧新。连榻思归伴，残灯未睡人。相看无一语，独有泪盈巾。
除夕戏简万丞
作者：殷奎
朝代：明

除夕匆匆到客边，客怀浑不似当年。一身谩剪宜春綵，两度遥违守岁筵。诗叟愁吟蛇赴壑，酒仙渴走马跑泉。归来有喜君知否，瑞雪飞天满大田。
除夜
作者：殷奎
朝代：明

客身两度逢除夕，白发添来知几茎。想得故园诸弟侄，拥炉膝下话寒更。
陪吴令访古长陵留宿萧城僧舍
作者：殷奎
朝代：明

青鞋访古长城坂，路僻草深人迹稀。落日汉陵双阙在，閒云萧寺一僧归。览观幻境时时别，点检浮生念念非。我亦此身无住著，晚来禅榻暂相依。